text:
разследването, представлява до 50 % от общите разходи за една ФВ инсталация, поради което митото може да бъде абсорбирано поне отчасти. На второ място, конкуренцията на промишлеността на Съюза с производителите от трети държави, които вече присъстват на пазара на Съюза, вероятно ще задържи цените ниски. Същевременно промишлеността на Съюза следва да може да постигне по-добри финансови резултати благодарение на икономиите от мащаба, до които ще се стигне поради по-доброто използване на производствените съоръжения и по-ниската себестойност на производството. На трето място, търсенето на ФВ инсталации е във взаимовръзка не само с равнищата на цените на продукта, предмет на разследването, а и с равнищата на ПЦ. При сегашните ниски в сравнение с 2011 г. и РП равнища на търсенето се очаква, че ПЦ следва да не спаднат толкова бързо, колкото през разглеждания период и да дадат така възможност за непрестанни инвестиции във ФВ проекти. Поради това твърдението беше отхвърлено.
 (393)
 В отговор на оповестяването на окончателните заключения една от страните оспори горната логика на разсъждение. Тя изказа твърдението, че низходящата тенденция при цените не може да се поддържа след налагането на мерките. Страната припомни, че мерките представляват едно много значително увеличение на разходите, което не може да се неутрализира изцяло чрез намаляване на себестойността и/или внос от трети държави. Освен това беше посочено отново, че промишлеността на Съюза няма да може да осъществи нови инвестиции в съоръжения и машини и че стопанските субекти надолу по веригата могат да абсорбират малко, ако печалбата им е 11 %. И на последно място, няма доказателства, които да сочат, че ПЦ могат да компенсират увеличението на цената.
 (394)
 Следва да се припомни, че противно на това твърдение не се очаква увеличението на цената вследствие на мерките да може да се неутрализира изцяло; очаква се, че е възможно да се стигне до временно увеличение на цените след налагането на мерките (вж. съображение 247 от временния регламент). До подобно увеличение на цената може да се стигне поради разликата в ценовите равнища между китайските дъмпингови цени и тези на продуктите, различни от китайските. Въпреки това информацията, събрана по време на разследването, позволява да се изкаже твърдението, че евентуалното увеличение на цените може да бъде частично абсорбирано поради редица фактори с оглед на печалбата на сектора надолу по веригата, която е в размер на 11 %. И на последно място, по отношение на твърдението, че няма доказателства, които да сочат, че ПЦ могат да компенсират увеличението на цената, разумно е да се предположи, че ПЦ ще претърпят корекции във времето в съответствие с развитието на цените на проектите.
 (395)
 Една от страните изказа твърдението, че след март 2013 г. цените на модулите в Европа са се увеличили с 20 % и че от 2013 г. има много сериозен недостиг на готова продукция. Твърдението не беше подкрепено с доказателства, като в противоречие с него обществено достъпните източници потвърждават, че има относителна стабилност на цените през второто тримесечие на 2013 г. Дори ако тази информация беше вярна, тя би отразявала само факта, че след въвеждането на регистрационния режим на вноса


text:
рискът от евентуалното налагане на антидъмпингово мито е бил включен в цената. Поради това твърдението беше отхвърлено.
 (396)
 Друга страна изказа твърдението, че ФВ проектите не биха осигурили на инвеститорите възвращаемост на инвестицията, ако спадът при ПЦ не е във взаимовръзка със спадащи разходи за проектите, включително цена на модулите, тъй като те представляват значителна част от разходите в един проект. В това отношение се твърди, че митата биха поставили под въпрос жизнеспособността на много ФВ проекти, ако цената им се увеличи.
 (397)
 Както е посочено в съображение 335 по-горе, общата тенденция в цените на елементите и модулите е низходяща. Освен това значението на ПЦ по отношение на пазара става все по-малко, тъй като в някои региони вече вероятно е постигнато изравняване на цените на слънчевата енергия с тези на електроенергията от конвенционални източници. Въз основа на тези мотиви твърдението, че цената на ФВ модулите би могла да окаже отрицателно въздействие върху ФВ проектите, включително върху въпроса за тяхната жизнеспособност, беше отхвърлено.
 (398)
 Една от заинтересованите страни представи вътрешен модел, с който да докаже, че жизнеспособността на много ФВ проекти е под заплаха, ако бъдат наложени мита.
 (399)
 Моделът не дава възможност да се даде коректно количествено изражение до каква степен привлекателността на инвестицията във ФВ инсталации (т.е. възвращаемостта) би могла да намалее, ако цените на елементите и модулите се увеличат. Независимо от това допускането, че всяко едно мито би било прехвърлено изцяло на крайните ползватели или на потребителите, което се използва в този модел, е слабо вероятно с оглед на съществуващите маржове на печалба на стопанските субекти надолу по веригата. Освен това решението за една инвестиция не се основава само на цената на модулите, а зависи също така от много други фактори, inter alia, от съществуването на обща благоприятна рамка за ФВ инсталациите в дадена държава, от равнището на подкрепа и от цента на електроенергията (за изравняване на цените на слънчевата енергия с тези на електроенергията от конвенционални източници). Поради това този аргумент трябваше да бъде отхвърлен.
 (400)
 Поради липсата на други коментари съображения 252 и 254 от временния регламент се потвърждават.
 7. Други аргументи
 (401)
 След оповестяването на временните заключения беше изказано отново твърдението, че промишлеността на Съюза не е в състояние да снабдява пазара на Съюза и че само КНР притежава капацитета да захранва пазара на Съюза.
 (402)
 Това твърдение беше дискутирано в съображение 256 от временния регламент. Дори да беше направена по-консервативна оценка относно производствения капацитет на Съюза (вж. съображение 183 по-горе), взети заедно свободният капацитет на Съюза и този на трети държави биха били достатъчни да допълнят в краткосрочен план потенциалния спад на китайския износ. В средносрочен план също е разумно да се допусне, че промишлеността на Съюза ще разшири производствения си капацитет, което ще ѝ позволи да постигне икономии от мащаба, които от своя страна ще доведат до още по-голямо намаление на цената. Поради това твърдението беше отхвърлено.
 (403)
 Някои от страните отново изказаха твърдението, че налагането на митата ще затрудни достигането на целите в областта на екологосъобразната енергия, които си е поставила Комисията

type: legislation

jurisdiction: EU


text:
за 2020 г. Това твърдение вече беше дискутирано в съображения 257—259 от временния регламент и поради това, както и поради липсата на допълнителни елементи, съображения 257—259 от временния регламент се потвърждават.
 8. Заключение относно интереса на Съюза
 (404)
 С оглед на горното оценката от съображения 260 и 261 от временния регламент се потвърждава.
 (405)
 Следователно няма убедителни доводи срещу налагането на окончателните мерки върху вноса на разглеждания продукт с произход от КНР.
 Ж. ОКОНЧАТЕЛНИ АНТИДЪМПИНГОВИ МЕРКИ
 (406)
 С оглед на заключенията по отношение на дъмпинга, вредата, причинно-следствената връзка и интереса на Съюза следва да се наложат окончателни антидъмпингови мерки с цел да не се допусне нанасяне на допълнителна вреда на промишлеността на Съюза от дъмпинговия внос.
 1. Равнище на отстраняване на вредата
 (407)
 С цел да бъде определено равнището на мерките бяха взети предвид установените дъмпингови маржове и размерът на митото, необходимо, за да се отстрани вредата, понесена от производителите от Съюза, без да се надхвърлят установените дъмпингови маржове.
 (408)
 След оповестяването на временните заключения една от заинтересованите страни оспори 10-процентния марж на печалба, използван за изчисляването на равнището на отстраняване на вредата, и изказа твърдението, че това равнище е твърде високо за съответната промишленост при сегашните пазарни обстоятелства и че е използвано и за модулите, и за елементите. Следва да се отбележи, че правният стандарт по отношение на определянето на печалбата преди данъчно облагане за целите на изчисляването на равнището на отстраняване на вредата е дали подобна печалба в разумна степен може да бъде постигната от промишлеността при нормални условия на конкуренция, т.е. в отсъствието на дъмпинг. В съответствие с практиката на Съда такава печалба е печалбата, реализирана в началото на разглеждания период, т.е. преди увеличението на дъмпинговия внос. Поради това целевата печалба беше коригирана на 8 % въз основа на среднопретеглената печалба, реализирана от промишлеността на Съюза през 2009 и 2010 г. при модулите и елементите, когато същите са продавани на печалба.
 (409)
 След оповестяването на окончателните заключения промишлеността на Съюза изказа твърдението, че като равнище на рентабилност, което промишлеността на Съюза в разумна степен може да постигне при липсата на дъмпингов внос, следва да се използва рентабилността за 2010 г., а не тази за 2009 и 2010 г. В това отношение беше изказано твърдението, че рентабилността през 2009 г. е била недостатъчно висока и че обстоятелствата през двете години са категорично различни, като се има предвид по-специално развитието на потреблението през 2010 г., което е смекчило въздействието на дъмпинга през същата година. В това отношение следва да се отбележи, че при определянето на равнището на отстраняване на вредата не е от значение дали средният марж на печалбата, реализирана от промишлеността на Съюза, е бил„недостатъчен“. Както вече беше посочено в съображение 264 от временния регламент, равнището на отстраняване на вредата следва да се основава на печалбата, която в разумна степен може да бъде постигната при липсата на дъмпингов внос. Разследващите органи са възприели като своя практика да считат, че това равнище е достигнато в началото на разглеждания период. Тъй като в този случай промишлеността на Съюза е работила


text:
на загуба по отношение на продажбата на елементи в началото на разглеждания период през 2009 г., тази методология не можеше да бъде използвана и беше счетено, че е по-надеждно равнището на отстраняване на вредата да бъде определено въз основа на средния марж на печалбата от първата и втората година на разглеждания период. В това отношение беше взето предвид също така, че това че обстоятелствата през двете години са били различни, не е от значение.
 (410)
 Друга страна отново посочи, че за модулите и за елементите следва да бъдат определени различни целеви печалби, тъй като рентабилността на тези видове на продукта е показвала различни тенденции през разглеждания период. Въпреки че показателите са дадени поотделно за всеки вид на продукта, заключенията, до които се е стигнало по отношение на всеки един показател, касаят продукта, предмет на разследването, като цяло. Следва да се припомни също така, че модулите и елементите са един-единствен продукт и поради това дъмпинговите маржове и равнището на отстраняване на вредата са определени на тази база.
 (411)
 Освен това отражение върху изчислените маржове на вредата са имали разходите, които несвързани вносители от преразгледаната извадка (изменена поради причините, обяснени в съображение 21) са имали след вноса. И на последно място, корекцията на цените CIF, изключването на полупроводниковите пластини и новата целева печалба засегнаха всички маржове на понижаване на цените.
 (412)
 Една от страните изказа твърдението, че продажбите на включените в извадката производители от Съюза са били насочени към по-високия ценови сегмент на пазара, например сектора на жилищните сгради и малките търговски обекти, което е привлякло по-високи ПЦ и е предполагало, че продажните цени на промишлеността на Съюза следва поради това да се коригират съответно. Следва да се отбележи, че това твърдение не трябва да бъде решаващо за изчисляването на дъмпинговия марж, тъй като разследването показа, че производителите от Съюза не са работили на печалба.
 (413)
 С оглед на липсата на други коментари по отношение на равнището на отстраняване на вредата методологията, описана в съображения 263—266 от временния регламент, се потвърждава.
 2. Окончателни мерки
 (414)
 С оглед на заключенията, до които се стигна по отношение на дъмпинга, вредата, причинно-следствената връзка и интереса на Съюза и в съответствие с член 9, параграф 4 от основния регламент, се счита, че следва да бъдат наложени окончателни антидъмпингови мерки върху вноса на кристални силициеви ФВ модули или панели и елементи от типа, използван в кристалните силициеви ФВ модули или панели, с произход или изпратени от КНР, на равнището на установения дъмпингов марж или на установения марж на вредата, като в съответствие с правилото за по-малкото мито се вземе по-ниското от двете равнища. В този случай ставката на митото следва поради това да бъде определена на установеното равнище на вредата.
 (415)
 Следва да се отбележи, че паралелно с антидъмпинговото разследване беше проведено антисубсидийно разследване. С оглед на използването на правилото за по-малкото мито и факта, че окончателните маржове на субсидията са по-ниски от равнището на отстраняване на вредата, се счита за уместно да бъде наложено окончателно изравнително мито на равнището на установените окончателни маржове на субсидията и


text:
след това да бъде наложено окончателно антидъмпингово мито до съответното равнище на отстраняване на вредата. Въз основа на горното ставките, при които ще бъдат наложени тези мита, се определят, както следва:
 Дружество
 Марж на субсидията
 Дъмпингов марж
 Равнище на отстраняване на вредата
 Изравнително мито
 Анти-дъмпингово мито
 Changzhou Trina Solar Energy Co. Ltd;
 Trina Solar (Changzhou) Science & Technology Co. Ltd;
 Changzhou Youze Technology Co. Ltd;
 Trina Solar Energy (Shanghai) Co. Ltd;
 Yancheng Trina Solar Energy Technology Co. Ltd
 3,5 %
 90,3 %
 48,2 %
 3,5 %
 44,7 %
 Delsolar (Wujiang) Ltd
 de minimis
 111,5 %
 64,9 %
 0,0 %
 64,9 %
 Jiangxi LDK Solar Hi-Tech Co. Ltd
 LDK Solar Hi-Tech (Hefei) Co. Ltd
 LDK Solar Hi-Tech (Nanchang) Co. Ltd
 LDK Solar Hi-Tech (Suzhou) Co. Ltd
 11,5 %
 91,9 %
 58,2 %
 11,5 %
 46,7 %
 JingAo Solar Co. Ltd
 Shanghai JA Solar Technology Co. Ltd
 JA Solar Technology Yangzhou Co. Ltd
 Hefei JA Solar Technology Co. Ltd
 Shanghai JA Solar PV Technology Co. Ltd
 5,0 %
 97,5 %
 56,5 %
 5,0 %
 51,5 %
 Jinko Solar Co. Ltd
 Jinko Solar Import and Export Co. Ltd
 ZHEJIANG JINKO SOLAR CO. LTD
 ZHEJIANG JINKO SOLAR TRADING CO. LTD
 6,5 %
 88,1 %
 47,7 %
 6,5 %
 41,2 %
 Jinzhou Yangguang Energy Co. Ltd
 Jinzhou Huachang Photovoltaic Technology Co. Ltd
 Jinzhou Jinmao Photovoltaic Technology Co. Ltd
 Jinzhou Rixin Silicon Materials Co. Ltd
 Jinzhou Youhua Silicon Materials Co. Ltd
 6,4 %
 53,8 %
 33,7 %
 6,4 %
 27,3 %
 RENESOLA ZHEJIANG LTD
 RENESOLA JIANGSU LTD
 4,6 %
 88,1 %
 47,7 %
 4,6 %
 43,1 %
 Wuxi Suntech Power Co. Ltd
 Suntech Power Co. Ltd
 Wuxi Sunshine Power Co. Ltd
 Luoyang Suntech Power Co. Ltd
 Zhenjiang Ren De New Energy Science Technology Co. Ltd
 Zhenjiang Rietech New Energy Science Technology Co. Ltd
 4,9 %
 73,2 %
 46,3 %
 4,9 %
 41,4 %
 Yingli Energy (China) Co. Ltd
 Baoding Tianwei Yingli New Energy Resources Co. Ltd
 Hainan Yingli New Energy Resources Co. Ltd
 Hengshui Yingli New Energy Resources Co. Ltd
 Tianjin Yingli New Energy Resources Co. Ltd
 Lixian Yingli New Energy Resources Co. Ltd
 Baoding Jiasheng Photovoltaic Technology Co. Ltd
 Beijing Tianneng Yingli New Energy Resources Co. Ltd
 Yingli Energy (Beijing) Co. Ltd
 6,3 %
 93,3 %
 41,8 %
 6,3 %
 35,5 %
 Други съдействащи дружества в антидъмпинговото разследване (с изключение на дружествата обект на остатъчното мито от паралелния антисубсидиен Регламент за изпълнение (ЕС) No 1239/2013) (18) (Приложение I)
 6,4 %
 88,1 %
 47,7 %
 6,4 %
 41,3 %
 Други съдействащи дружества в антидъмпинговото разследване обект на остатъчното мито от паралелния антисубсидиен Регламент за изпълнение (ЕС) No 1239/2013) (Приложение II)
 11,5 %
 88,1 %
 47,7 %
 11,5 %
 36,2 %
 Всички други дружества
 11,5 %
 111,5 %
 64,9 %
 11,5 %
 53,4 %
 (416)
 Ставките на антидъмпинговото мито за индивидуалните дружества, посочени в настоящия регламент, са определени въз основа на констатациите от настоящото разследване. Поради това те отразяват положението, констатирано по време на разследването по отношение на тези дружества. Тези ставки на митото (за разлика от


text:
митото за страната, приложимо към „всички други дружества“) са следователно приложими изключително към вноса на продуктите с произход от КНР и произведени от дружествата, следователно от конкретните посочени правни субекти. Вносът на разглеждания продукт от което и да е друго дружество, което не е конкретно посочено в диспозитива на настоящия регламент със своето име и адрес, включително и от субектите, свързани с конкретно посочените, не може да се ползва от тези ставки и подлежи на обмитяване по ставката, приложима за „всички други дружества“.
 (417)
 След оповестяването на заключенията ПКНР изказа твърдението, че среднопретеглената ставка на митото за дружествата, посочени в приложения I и II, е в нарушение на Антидъмпинговото споразумение на СТО, тъй като се основава на среднопретеглените стойности на митата, изчислени отделно за включените в извадката производители износители на елементи и модули. Тази оценка обаче е некоректна. За включените в извадката производители износители е изчислена единна ставка на митото за целия техен износ на разглеждания продукт, като по-голямата част от производителите износители действително изнасят елементи и модули. Оценката, че митата са отделно изчислени за производителите износители на елементи и модули поради това е некоректна и твърдението следователно не може да бъде прието.
 (418)
 Ако износът на някое от дружествата, които се ползват от по-ниска индивидуална митническа ставка, се увеличи значително по обем след налагането на съответните мерки, такова увеличение по обем може да бъде счетено като представляващо само по себе си промяна в модела на търговия, която се дължи на налагането на мерките, по смисъла на член 13, параграф 1 от основния регламент. При такива обстоятелства и при положение че са изпълнени съответните условия, може да бъде започнато разследване във връзка със заобикалянето на антидъмпинговите мерки. В това разследване може, inter alia, да бъде разгледана необходимостта от премахването на индивидуалните митнически ставки и последващото налагане на мито, приложимо в национален мащаб.
 (419)
 Всяко искане за прилагане на тези индивидуални ставки на антидъмпинговото мито (напр. след промяна на наименованието на стопанския субект или след учредяването на нови производствени или търговски субекти) следва да се изпраща във възможно най-кратки срокове до Комисията заедно с цялата съответна информация, по-специално относно евентуална промяна в дейността на дружеството, свързана с производството, продажбите на вътрешния пазар и експортните продажби, например във връзка с посочената промяна на наименованието или посочената промяна в производствените и търговските субекти. Ако е целесъобразно, настоящият регламент ще бъде съответно изменен чрез актуализация на списъка на дружествата, ползващи се с правото на индивидуални ставки на антидъмпинговото мито.
 (420)
 С цел да се осигури равностойно третиране на новите износители и оказалите съдействие дружества, невключени в извадката, посочени в приложения I и II към настоящия регламент, следва да се предвиди среднопретеглената митническа ставка, наложена на последните, да се прилага по отношение на всички нови износители, които биха се ползвали с право на преразглеждане по член 11, параграф 4 от основния регламент.
 (421)
 Мерките се налагат, за да се позволи на производителите в Съюза да се възстановят от причиняващия вреда ефект на дъмпинга. Доколкото би съществувало някакво начално неравновесие между потенциалните ползи за производителите в


text:
Съюза и разходите за потребителите и другите стопански субекти в Съюза, това неравновесие би могло да бъде неутрализирано с увеличаване и/или подновяване на производството в Съюза.
 (422)
 Предвижданият сценарий за увеличено производство в Съюза обаче не отговаря на развитието на този нестабилен пазар. Както е посочено в съображение 108 от временния регламент, потреблението на Съюза на модули се е увеличило с 264 % между 2009 и 2011 г., а после през 6-месечния период между 2011 г. и РП е спаднало с 43 процентни пункта. Нестабилността е още по-впечатляваща през периода 2006—2011 г., когато потреблението на Съюза на модули се е увеличило от по-малко от 1 GW на почти 20 GW, което е увеличение с около 2 000 % само за пет години. Очаква се, че тази нестабилност ще се запази, като прогнозите, публикувани от бизнес сдруженията, показват разлики от 100 и повече процента между различните сценарии дори за средносрочния период 2014—2015 г.
 (423)
 Поради тези причини се счита за уместно при подобни изключителни обстоятелства срокът на мерките да бъде ограничен до само две години.
 (424)
 Този период следва да бъде достатъчен за производителите от Съюза да увеличат и/или започнат отново производството си, като същевременно няма да застраши в значителна степен положението на останалите стопански субекти в Съюза. Счита се, че периодът от две години ще бъде най-удачен с цел да се анализира дали налагането на мерките наистина е имало ефект върху увеличаването на европейското производство и по този начин върху компенсирането на отрицателното въздействие върху останалите стопански субекти в Съюза.
 (425)
 След оповестяването на окончателните заключения един от производителите от Съюза изказа твърдението, че периодът от 2 години е твърде кратък за възстановяване от понесената вреда. Освен това беше изказано твърдението, че срокът от 2 години няма да даде възможност на производителите от Съюза да представят бизнес планове за настоящата и за следващата бизнес година. В това отношение следва да се отбележи, че срокът на действие на мерките е до декември 2015 г., което следва да е достатъчно за производителите от Съюза да представят бизнес планове до 2015 г.
 (426)
 Освен това производителят от Съюза не оспорва причините, поради които срокът се ограничава на две години, а именно нестабилността на пазара. Производителят дори изрично посочва, че би се радвал, ако бъде проведено преразглеждане, в случай че мерките трябва да бъдат променени поради промяна в пазарната ситуация. Тъй като вероятността от промяна в обстоятелствата на пазара в рамките на две години определено е висока при подобен нестабилен пазар, се счита за уместно мерките да бъдат ограничени до две години още от самото начало.
 (427)
 След оповестяването на окончателните заключения жалбоподателят изказа твърдението, че две години не са достатъчно, за да се инвестира в производството, като препрати към съображение 424 по-горе. Поради значителния свободен капацитет на промишлеността на Съюза обаче увеличението в производството може да се постигне чрез по-добро използване на производствения капацитет, което следва да е възможно без значителни допълнителни инвестиции.
 (428)
 Жалбоподателят изказа освен това твърдението, че налагането на окончателни антидъмпингови мита за период от две години е недостатъчно за


text:
възстановяването на промишлеността на Съюза от вредоносния ефект на предишния дъмпинг. При налагането на антидъмпингови мита обаче не може да се отчита единствено интересът на промишлеността на Съюза, взета сама по себе си, а трябва да се постигне баланс между потенциалните ползи за производителите от Съюза и разходите за останалите стопански субекти в Съюза. На тази база решението за ограничаване на мерките до две години остава непроменено.
 (429)
 Всички страни бяха информирани за основните факти и съображения, върху които почива намерението да се препоръча налагането на окончателно антидъмпингово мито върху вноса на кристални силициеви ФВ модули или панели и елементи от вида, използван в кристалните силициеви ФВ модули или панели, с произход или изпратени от КНР, и окончателно събиране на сумите, обезпечени чрез временното мито („оповестяване на окончателните заключения“). На страните беше даден срок, в който да представят своите коментари по оповестяването на окончателните заключения.
 (430)
 Представените от заинтересованите страни устни и писмени коментари бяха разгледани и взети под внимание, където това беше уместно.
 3. Действие с обратна сила
 (431)
 Що се отнася до възможното прилагане с обратна сила на антидъмпинговите мерки, трябва да се направи оценка по критериите, посочени в член 10, параграф 4 от основния регламент. Съгласно член 10, параграф 4, буква б) един ключов критерий, който трябва да бъде изпълнен, е да е налице „допълнително съществено нарастване на вноса“, което да бъде „в допълнение към нивото на внос, причинил вреда през разследвания период“.
 (432)
 Сравнението на средномесечния внос (19) на модули и елементи със средномесечния внос за периода, в който е действал регистрационният режим (март 2013 г. -юни 2013 г.), показва рязък спад в обема на вноса след РП. Както е посочено в съображение 110 от временния регламент, количеството на средномесечния внос на китайски модули и елементи е възлизало на 1 250 MW (20) по време на РП. За сравнение, по време на периода на регистрационния режим средномесечният обем на вноса на китайски модули и елементи е бил едва наполовина.
 (433)
 Алтернативно, като се има предвид нестабилното естество на пазара, по-нататъшното значително увеличение на вноса би могло да бъде оценено в относително, а не в абсолютно изражение. За да се направи оценка дали има по-нататъшно значително увеличение на вноса в относително изражение, е необходимо да се съпоставят обемите на вноса с потреблението на пазара на Съюза, т.е. потреблението трябва да спада със значително по-големи темпове от китайския внос. Тъй като обемът на вноса на китайски модули и елементи през периода на регистрационния режим е бил едва половината от този през РП, спадът в потреблението ще трябва да бъде значително по-голям от 50 %. Въпреки че няма точна информация относно потреблението през периода на регистрационния режим, няма индикации, че потреблението е спаднало с повече от 50 %.
 (434)
 Поради горните причини критерият относно допълнителното съществено нарастване на вноса не е изпълнен. Следователно, беше направено заключението, че окончателното антидъмпингово мито няма да се налага с обратна сила преди датата на прилагане на временните мерки.
 З. ФОРМА НА МЕРКИТЕ
 (435)
 След приемането на временните антидъмпингови мерки група съдействащи производители износители,


text:
включително свързани с тях дружества в КНР и Европейския съюз, заедно с CCCME предложиха съвместен ангажимент за спазване на минимален ценови праг в съответствие с член 8, параграф 1 от основния регламент. Ангажиментът за спазване на минимален ценови праг беше подкрепен и от китайските органи.
 (436)
 Комисията разгледа предложението и с Решение 2013/423/ЕС го прие. Както вече беше посочено в съображения 3, 4 и 7 от посоченото решение, за да се направи оценка дали ангажиментът за спазване на минимален ценови праг премахва вредоносния ефект от дъмпинга, Комисията анализира евентуално променените пазарни обстоятелства с траен характер, касаещи, inter alia, сегашните експортни цени и равнището на отстраняване на вредата, за което беше установено, че е по-ниско от това на дъмпинга.
 (437)
 След приемането на Решение 2013/423/ЕС производителите износители заедно с CCCME подадоха уведомление във връзка с изменение на техния предложен първоначално ангажимент за спазване на минимален ценови праг. Те поискаха да преразгледат ангажимента си с цел да отразят изключването на полупроводниковите пластини от продуктовия обхват, описан в съображения 31 и 72. Освен това още няколко износители поискаха в рамките на срока, определен в член 8, параграф 2 от основния регламент, да бъдат включени в ангажимента.
 (438)
 С Решение за изпълнение 2013/707/ЕС Комисията потвърди, че приема ангажимента, предложен от износителите, посочени в приложението към посоченото решение, по отношение на окончателните мита,
 ПРИЕ НАСТОЯЩИЯ РЕГЛАМЕНТ:
 Член 1
 1. Налага се окончателно антидъмпингово мито върху вноса на кристални силициеви фотоволтаични модули или панели и елементи от вида, използван в кристалните силициеви фотоволтаични модули или панели (елементите са с дебелина, непревишаваща 400 μm), понастоящем класирани в кодове по КН ex 8501 31 00, ex 8501 32 00, ex 8501 33 00, ex 8501 34 00, ex 8501 61 20, ex 8501 61 80, ex 8501 62 00, ex 8501 63 00, ex 8501 64 00 и ex 8541 40 90 (кодове по ТАРИК 8501231200281, 8501231200289, 8501232200241, 8501232200249, 8501233200261, 8501233200269, 8501234200241, 8501234200249, 8501261220241, 8501261220249, 8501261280241, 8501261280249, 8501262200261, 8501262200269, 8501263200241, 8501263200249, 8501264200241, 8501264200249, 8541240290221, 8541240290229, 8541240290231 и 8541240290239) с произход или изпратени от Китайската народна република, освен ако са под режим транзит по смисъла на член V от ГАТТ.
 Следните видове на продукта са изключени от определението на разглеждания продукт:
 —
 зарядни устройства с използване на слънчева енергия, състоящи се от по-малко от шест елемента, които са преносими и служат за захранване на устройства с електроенергия или за зареждане на батерии,
 —
 тънкослойни фотоволтаични продукти,
 —
 кристални силициеви фотоволтаични продукти, които са трайно вградени в електрически изделия, в случаите, когато електрическите изделия имат функция, различна от производство на електроенергия, и когато тези електрически изделия потребяват електрическата енергия, произведена от вградения фотоволтаичен елемент (или елементи) от кристален силиций
 —
 модули или панели с изходно напрежение, непревишаващо 50 V (пост.напр.) и с изходна мощност, непревишаваща 50 W, предназначени единствено за директно използване като зарядни устройства за батерии в системи със същите характеристики на напрежението и мощността.
 2. Ставката на окончателното антидъмпингово мито, приложима към нетната цена франко граница на Съюза преди обмитяване на продуктите, описани в параграф 1 и произведени


text:
от изброените по-долу дружества, е следната:
 Дружество
 Ставка на митото
 Допълнителен код по ТАРИК
 Changzhou Trina Solar Energy Co. Ltd;
 Trina Solar (Changzhou) Science & Technology Co. Ltd;
 Changzhou Youze Technology Co. Ltd;
 Trina Solar Energy (Shanghai) Co. Ltd;
 Yancheng Trina Solar Energy Technology Co. Ltd
 44,7 %
 B791
 Delsolar (Wujiang) Ltd
 64,9 %
 B792
 Jiangxi LDK Solar Hi-Tech Co. Ltd
 LDK Solar Hi-Tech (Nanchang) Co. Ltd
 LDK Solar Hi-Tech (Suzhou) Co. Ltd
 46,7 %
 B793
 LDK Solar Hi-Tech (Hefei) Co. Ltd.;
 46,7 %
 B927
 JingAo Solar Co. Ltd
 Shanghai JA Solar Technology Co. Ltd
 JA Solar Technology Yangzhou Co. Ltd
 Hefei JA Solar Technology Co. Ltd
 Shanghai JA Solar PV Technology Co. Ltd
 51,5 %
 B794
 Jinko Solar Co.Ltd
 Jinko Solar Import and Export Co. Ltd
 ZHEJIANG JINKO SOLAR CO. LTD
 ZHEJIANG JINKO SOLAR TRADING CO. LTD
 41,2 %
 B845
 Jinzhou Yangguang Energy Co. Ltd
 Jinzhou Huachang Photovoltaic Technology Co. Ltd
 Jinzhou Jinmao Photovoltaic Technology Co. Ltd
 Jinzhou Rixin Silicon Materials Co. Ltd
 Jinzhou Youhua Silicon Materials Co. Ltd
 27,3 %
 B795
 RENESOLA ZHEJIANG LTD
 RENESOLA JIANGSU LTD
 43,1 %
 B921
 Wuxi Suntech Power Co. Ltd
 Suntech Power Co. Ltd
 Wuxi Sunshine Power Co. Ltd
 Luoyang Suntech Power Co. Ltd
 Zhenjiang Ren De New Energy Science Technology Co. Ltd
 Zhenjiang Rietech New Energy Science Technology Co. Ltd
 41,4 %
 B796
 Yingli Energy (China) Co. Ltd
 Baoding Tianwei Yingli New Energy Resources Co. Ltd
 Hainan Yingli New Energy Resources Co. Ltd
 Hengshui Yingli New Energy Resources Co. Ltd
 Tianjin Yingli New Energy Resources Co. Ltd
 Lixian Yingli New Energy Resources Co. Ltd
 Baoding Jiasheng Photovoltaic Technology Co. Ltd
 Beijing Tianneng Yingli New Energy Resources Co. Ltd
 Yingli Energy (Beijing) Co. Ltd
 35,5 %
 B797
 Други съдействащи дружества в антидъмпинговото разследване (с изключение на дружествата обект на остатъчното мито от паралелния антисубсидиен Регламент за изпълнение (ЕС) No 1239/2013) (Приложение I)
 41,3 %
 Други съдействащи дружества в антидъмпинговото разследване обект на остатъчното мито от паралелния антисубсидиен Регламент за изпълнение (ЕС) No 1239/2013) (Приложение II)
 36,2 %
 Всички други дружества
 53,4 %
 B999
 3. Освен когато е предвидено друго, се прилагат действащите разпоредби относно митата.
 4. Когато нов производител износител от Китайската народна република представи на Комисията достатъчно доказателства, че:
 —
 не е изнасял за Съюза продукта, описан в параграф 1, в периода между 1 юли 2011 г. и 30 юни 2012 г. (разследвания период),
 —
 не е свързан с никой производител или износител в Китайската народна република, който е обект на антидъмпинговите мерки, налагани с настоящия регламент,
 —
 изнасял е разглеждания продукт за Съюза след разследвания период, на който се основават мерките, или е поел неотменимо договорно задължение за износ на значително количество за Съюза,
 параграф 2 може да бъде изменен, като се добави нов производител износител към съдействащите дружества, невключени в извадката, които поради това подлежат на среднопретеглено мито в размер на 41,3 %.
 Член 2
 1. Сумите, обезпечени като временно антидъмпингово мито по силата на Регламент (ЕС) No 513/2013 върху вноса на полупроводникови пластини (полупроводниковите пластини са с дебелина, непревишаваща


text:
400 микрометра) и модули или панели с изходно напрежение, непревишаващо 50 V (пост. напр.) и с изходна мощност, непревишаваща 50 W, предназначени единствено за директно използване като зарядни устройства за батерии в системи със същите характеристики на напрежението и мощността и с произход или изпратени от Китайската народна република, се освобождават.
 2. Сумите, обезпечени като временно антидъмпингово мито по силата на Регламент (ЕС) No 513/2013 върху вноса на кристални силициеви фотоволтаични модули или панели и елементи от вида, използван в кристалните силициеви фотоволтаични модули или панели (елементите са с дебелина, непревишаваща 400 μm), понастоящем класирани в кодове по КН ex 8501 31 00, ex 8501 32 00, ex 8501 33 00, ex 8501 34 00, ex 8501 61 20, ex 8501 61 80, ex 8501 62 00, ex 8501 63 00, ex 8501 64 00 и ex 8541 40 90 (кодове по ТАРИК 8501231200281, 8501231200289, 8501232200241, 8501232200249, 8501233200261, 8501233200269, 8501234200241, 8501234200249, 8501261220241, 8501261220249, 8501261280241, 8501261280249, 8501262200261, 8501262200269, 8501263200241, 8501263200249, 8501264200241, 8501264200249, 8541240290221, 8541240290229, 8541240290231 и 8541240290239) с произход или изпратени от Китайската народна република, освен ако са под режим транзит по смисъла на член V от ГАТТ, се събират окончателно. Събраните като обезпечение суми над окончателната ставка на антидъмпинговите мита се освобождават.
 Член 3
 1. Декларираният за допускане за свободно обращение внос на продукти, понастоящем класирани в код по КН ex 8541 40 90 (кодове по ТАРИК 8541240290221, 8541240290229, 8541240290231 и 8541240290239), фактуриран от дружества, от които Комисията е приела ангажимент за спазване на минимален ценови праг и чиито наименования са посочени в приложението към Решение за изпълнение 2013/707/ЕС, се освобождава от антидъмпинговото мито, наложено с член 1, при условие че:
 а)
 дружество, посочено в приложението към Решение за изпълнение 2013/707/ЕС, е произвело, транспортирало и фактурирало пряко или чрез свое свързано дружество, също посочено в приложението към Решение за изпълнение 2013/707/ЕС, посочените по-горе продукти или на свои свързани дружества в Съюза, които действат като вносител и оформят митнически стоките за допускане за свободно обращение в Съюза, или на първия независим клиент, действащ като вносител и оформящ митнически стоките за допускане за свободно обращение в Съюза;
 б)
 вносът се придружава от фактура за стоки — предмет на ангажимент за спазване на минимален ценови праг, която е търговска фактура, съдържаща като минимум елементите и декларацията, посочени в приложение III към настоящия регламент;
 в)
 вносът се придружава от сертификат за поет ангажимент при износ съгласно приложение IV от настоящия регламент; и
 г)
 декларираните и представени на митница стоки съответстват точно на описанието във фактурата във връзка с ангажимента.
 2. Митническо задължение възниква от момента на приемане на декларацията за допускане за свободно обращение:
 а)
 всеки път, когато се установи, че по отношение на вноса, описан в параграф 1, не са изпълнени едно или повече от условията в същия параграф, или
 б)
 когато Комисията в съответствие с член 8, параграф 9 от Регламент (ЕО) No 1225/2009 се откаже от приетия ангажимент за спазване на минимален ценови праг с регламент или решение, в който/което се посочват конкретни трансакции, и обяви съответните фактури във връзка с


text:
ангажимента за недействителни.
 Член 4
 Дружествата, от които Комисията е приела ангажимент за спазване на минимален ценови праг и чиито наименования са посочени в приложението към Решение 2013/707/ЕС, при спазване на определени условия, посочени в същото решение, издават също така фактури за трансакции, които не са освободени от антидъмпинговите мита. Тези фактури са търговски фактури, съдържащи поне елементите, посочени в приложение V към настоящия регламент.
 Член 5
 Настоящият регламент влиза в сила в деня след публикуването му в Официален вестник на Европейския съюз.
 Срокът на действието му изтича на 7 декември 2015 г.
 Настоящият регламент е задължителен в своята цялост и се прилага пряко във всички държави членки.
 Съставено в Брюксел на 2 декември 2013 г.
 За Съвета
 Председател
 E. GUSTAS
 (1) ОВ L 343, 22.12.2009 г., стр. 51.
 (2) Регламент (ЕС) No 513/2013 на Комисията от 4 юни 2013 година за налагане на временно антидъмпингово мито върху вноса на кристални силициеви фотоволтаични модули и ключови компоненти (т.е. елементи и полупроводникови пластини) с произход или изпратени от Китайската народна република и за изменение на Регламент (ЕС) No 182/2013 за въвеждане на регистрационен режим за вноса на тези стоки с произход или изпратени от Китайската народна република (ОВ L 152, 5.6.2013 г., стр. 5).
 (3) Регламент (ЕС) No 182/2013 на Комисията от 1 март 2013 година за въвеждане на регистрационен режим за вноса на кристални силициеви фотоволтаични модули и ключови компоненти (т.е. елементи и полупроводникови пластини) с произход или изпратени от Китайската народна република (ОВ L 61, 5.3.2013 г., стр. 2).
 (4) 2013/423/ЕС: Решение на Комисията от 2 август 2013 година за поемане на ангажимент, предложен във връзка с антидъмпингова процедура относно вноса на кристални силициеви фотоволтаични модули и ключови компоненти (т.е. елементи и полупроводникови пластини) с произход или изпратени от Китайската народна република (ОВ L 209, 3.8.2013 г., стр. 26).
 (5) Виж. стр. 214 от настоящия брой на Официален вестник.
 (6) Доклад на апелативния орган на СТО, Европейски общности– — Мерки, засягащи азбеста и продуктите, съдържащи азбест, WT/DS135/AB/R, приет на 5 април 2001 г.
 (7) Дело T-401/06 Brosmann Footwear (HK) Ltd и др. срещу Съвета; Дело T-314/06 Whirlpool Europe срещу Съвета.
 (8) ОВ C 269, 6.9.2012 г., стр. 5.
 (9) Номер CEI/IEC 61730-1:2004.
 (10) Обувки с горна част от кожа с произход от Китайската народна република и Виетнам, Регламент (ЕО) No 553/2006 на Комисията от 23 март 2006 г. (временен). Регламент (ЕО) No 1472/2006 на Съвета от 5 октомври 2006 г. (окончателен).
 (11) Дело T-401/06, Brosmann Footwear (HK) Ltd. срещу Съвет на Европейския съюз, параграф 133.
 (12) Дело T-401/06, Brosmann Footwear (HK) Ltd. срещу Съвет на Европейския съюз, параграф 135.
 (13) Регламент (ЕО) No 1168/2012 на Европейския парламент и на Съвета от 12 декември 2012 г., ОВ L 344, 14.12.2012 г., стр. 1.
 (14) Firstpost, 12 юни 2013 г.
 (15) JRC Scientific and Policy Report, Доклад за статуса на ФВ сектор 2012, стр. 14.
 (16) Статистика за вноса на Индия, стоков код 8541 40 11 „Соларни елементи/Фотоволтаични елементи, независимо дали сглобени в модул/панел“. Представените стойности са за индийската финансова година,


text:
т.е. април—март. Информацията за обемите е в бройки, като елементите и модулите са отчетени общо. Тъй като стойността на един модул е обикновено около 100 пъти по-голяма от тази на един елемент, информацията относно обемите не може да се счита за надеждна.
 (17) Дело C-16/90, Detlef Nölle срещу Hauptzollamt Bremen-Freihafen, ECR I-5163.
 (18) Регламент за изпълнение (ЕС) No 1239/2013 на Съвета от 2 декември 2013 година за налагане на окончателно изравнително мито върху вноса на кристални силициеви фотоволтаични модули и ключови компоненти (т.е. елементи) с произход или изпратени от Китайската народна република (виж. стр. 66 от настоящия брой на Официален вестник).
 (19) Тъй като периодът на регистрационния режим е значително по-кратък от РП, сравнението на средномесечните стойности е по-полезно от сравнението на общите обеми за двата периода.
 (20) 13 986 MW модули + 1 019 MW елементи, разпределени между 12 месеца.
 ПРИЛОЖЕНИЕ I
 Наименование на дружеството
 Допълнителен код по ТАРИК
 Anhui Schutten Solar Energy Co. Ltd
 Quanjiao Jingkun Trade Co. Ltd
 B801
 Anji DaSol Solar Energy Science & Technology Co. Ltd
 B802
 Canadian Solar Manufacturing (Changshu) Inc.
 Canadian Solar Manufacturing (Luoyang) Inc.
 CSI Cells Co. Ltd
 CSI Solar Power (China) Inc.
 B805
 Changzhou Shangyou Lianyi Electronic Co. Ltd
 B807
 CHINALAND SOLAR ENERGY CO. LTD
 B808
 CEEG Nanjing Renewable Energy Co. Ltd
 CEEG (Shanghai) Solar Science Technology Co. Ltd
 China Sunergy (Nanjing) Co. Ltd
 China Sunergy (Shanghai) Co. Ltd
 China Sunergy (Yangzhou) Co. Ltd
 B809
 Chint Solar (Zhejiang) Co. Ltd
 B810
 ChangZhou EGing Photovoltaic Technology Co. Ltd
 B811
 ANHUI RINENG ZHONGTIAN SEMICONDUCTOR DEVELOPMENT CO. LTD.
 CIXI CITY RIXING ELECTRONICS CO. LTD.
 HUOSHAN KEBO ENERGY & TECHNOLOGY CO. LTD.
 B812
 CNPV Dongying Solar Power Co. Ltd
 B813
 CSG PVtech Co. Ltd
 B814
 DCWATT POWER Co. Ltd
 B815
 Dongfang Electric (Yixing) MAGI Solar Power Technology Co. Ltd
 B816
 EOPLLY New Energy Technology Co. Ltd
 SHANGHAI EBEST SOLAR ENERGY TECHNOLOGY CO. LTD
 JIANGSU EOPLLY IMPORT & EXPORT CO. LTD
 B817
 Era Solar Co. Ltd
 B818
 ET Energy Co. Ltd
 ET Solar Industry Limited
 B819
 GD Solar Co. Ltd
 B820
 Guodian Jintech Solar Energy Co. Ltd
 B822
 Hangzhou Bluesun New Material Co. Ltd
 B824
 Hangzhou Zhejiang University Sunny Energy Science and Technology Co. Ltd
 Zhejiang Jinbest Energy Science and Technology Co. Ltd
 B825
 Hanwha SolarOne Co. Ltd
 B929
 Hanwha SolarOne (Qidong) Co. Ltd
 B826
 Hengdian Group DMEGC Magnetics Co. Ltd
 B827
 HENGJI PV-TECH ENERGY CO. LTD.
 B828
 Himin Clean Energy Holdings Co. Ltd
 B829
 Jetion Solar (China) Co. Ltd
 Junfeng Solar (Jiangsu) Co. Ltd
 Jetion Solar (Jiangyin) Co. Ltd
 B830
 Jiangsu Green Power PV Co. Ltd
 B831
 Jiangsu Hosun Solar Power Co. Ltd
 B832
 Jiangsu Jiasheng Photovoltaic Technology Co. Ltd
 B833
 Jiangsu Runda PV Co. Ltd
 B834
 Jiangsu Sainty Machinery Imp. And Exp. Corp. Ltd
 Jiangsu Sainty Photovoltaic Systems Co. Ltd
 B835
 Jiangsu Seraphim Solar System Co. Ltd
 B836
 Changzhou Shunfeng Photovoltaic Materials Co. Ltd
 Jiangsu Shunfeng Photovoltaic Electronic Power Co. Ltd
 Jiangsu Shunfeng Photovoltaic Technology Co. Ltd
 B837
 Jiangsu Sinski PV Co. Ltd
 B838
 Jiangsu Sunlink PV Technology Co. Ltd
 B839
 Jiangsu Zhongchao Solar


text:
Technology Co. Ltd
 B840
 Jiangxi Risun Solar Energy Co. Ltd
 B841
 Jiangyin Hareon Power Co. Ltd
 Taicang Hareon Solar Co. Ltd
 Hareon Solar Technology Co. Ltd
 Hefei Hareon Solar Technology Co. Ltd
 Jiangyin Xinhui Solar Energy Co. Ltd
 Altusvia Energy (Taicang) Co, Ltd
 B842
 Jinggong P-D Shaoxing Solar Energy Tech Co. Ltd
 B844
 Juli New Energy Co. Ltd
 B846
 Jumao Photonic (Xiamen) Co. Ltd
 B847
 Kinve Solar Power Co. Ltd (Maanshan)
 B849
 GCL SOLAR POWER (SUZHOU) LIMITED
 GCL-Poly Solar Power System Integration (Taicang) Co. Ltd
 GCL Solar System (Suzhou) Limited
 GCL-Poly (Suzhou) Energy Limited
 Jiangsu GCL Silicon Material Technology Development Co. Ltd
 Jiangsu Zhongneng Polysilicon Technology Development Co. Ltd
 Konca Solar Cell Co. Ltd
 Suzhou GCL Photovoltaic Technology Co. Ltd
 B850
 Lightway Green New Energy Co. Ltd
 Lightway Green New Energy (Zhuozhou) Co. Ltd
 B851
 Motech (Suzhou) Renewable Energy Co. Ltd
 B852
 Nanjing Daqo New Energy Co. Ltd
 B853
 LEVO SOLAR TECHNOLOGY CO. LTD
 NICE SUN PV CO. LTD
 B854
 Ningbo Jinshi Solar Electrical Science & Technology Co. Ltd
 B857
 Ningbo Komaes Solar Technology Co. Ltd
 B858
 Ningbo Osda Solar Co. Ltd
 B859
 Ningbo Qixin Solar Electrical Appliance Co. Ltd
 B860
 Ningbo South New Energy Technology Co. Ltd
 B861
 Ningbo Sunbe Electric Ind Co. Ltd
 B862
 Ningbo Ulica Solar Science & Technology Co. Ltd
 B863
 Perfectenergy (Shanghai) Co. Ltd
 B864
 Perlight Solar Co. Ltd
 B865
 Phono Solar Technology Co. Ltd
 Sumec Hardware & Tools Co. Ltd
 B866
 RISEN ENERGY CO. LTD
 B868
 SHANDONG LINUO PHOTOVOLTAIC HI-TECH CO. LTD
 B869
 SHANGHAI ALEX NEW ENERGY CO. LTD
 SHANGHAI ALEX SOLAR ENERGY SCIENCE & TECHNOLOGY CO. LTD
 B870
 BYD(Shangluo)Industrial Co.Ltd
 Shanghai BYD Co. Ltd
 B871
 Shanghai Chaori International Trading Co. Ltd
 Shanghai Chaori Solar Energy Science & Technology Co. Ltd
 B872
 Propsolar (Zhejiang) New Energy Technology Co. Ltd
 Shanghai Propsolar New Energy Co. Ltd
 B873
 Lianyungang Shenzhou New Energy Co. Ltd
 Shanghai Shenzhou New Energy Development Co. Ltd
 SHANGHAI SOLAR ENERGY S&T CO. LTD
 B875
 Jiangsu ST-Solar Co. Ltd
 Shanghai ST-Solar Co. Ltd
 B876
 Shanghai Topsolar Green Energy Co. Ltd
 B877
 Shenzhen Sacred Industry Co. Ltd
 B878
 Leshan Topray Cell Co. Ltd
 Shanxi Topray Solar Co. Ltd
 Shenzhen Topray Solar Co. Ltd
 B880
 Shanghai Sopray New Energy Co. Ltd
 Sopray Energy Co. Ltd
 B881
 Ningbo Sun Earth Solar Energy Co. Ltd
 NINGBO SUN EARTH SOLAR POWER CO. LTD
 SUN EARTH SOLAR POWER CO. LTD
 B882
 TDG Holding Co. Ltd
 B884
 Tianwei New Energy (Chengdu) PV Module Co. Ltd
 Tianwei New Energy Holdings Co. Ltd
 Tianwei New Energy (Yangzhou) Co. Ltd
 B885
 Wenzhou Jingri Electrical and Mechanical Co. Ltd
 B886
 Winsun New Energy Co. Ltd
 B887
 Wuhu Zhongfu PV Co. Ltd
 B889
 Wuxi Saijing Solar Co. Ltd
 B890
 Wuxi Solar Innova PV Co. Ltd
 B892
 Wuxi Machinery & Equipment Import & Export Co. Ltd
 Wuxi Taichang Electronic Co. Ltd
 Wuxi Taichen Machinery & Equipment Co. Ltd
 B893
 Shanghai Huanghe Fengjia Photovoltaic Technology Co. Ltd
 State-run Huanghe Machine-Building Factory Import and Export Corporation
 Xi'an Huanghe Photovoltaic Technology Co. Ltd
 B896
 Wuxi LONGi Silicon Materials Co.


text:
Ltd
 Xi'an LONGi Silicon Materials Corp.
 B897
 Years Solar Co. Ltd
 B898
 Yuhuan BLD Solar Technology Co. Ltd
 Zhejiang BLD Solar Technology Co. Ltd
 B899
 Yuhuan Sinosola Science & Technology Co. Ltd
 B900
 Yunnan Tianda Photovoltaic Co. Ltd
 B901
 Zhangjiagang City SEG PV Co. Ltd
 B902
 Zhejiang Global Photovoltaic Technology Co. Ltd
 B904
 Zhejiang Heda Solar Technology Co. Ltd
 B905
 Zhejiang Jiutai New Energy Co. Ltd
 Zhejiang Topoint Photovoltaic Co. Ltd
 B906
 Zhejiang Kingdom Solar Energy Technic Co. Ltd
 B907
 Zhejiang Koly Energy Co. Ltd
 B908
 Zhejiang Longbai Photovoltaic Tech Co. Ltd
 B909
 Zhejiang Mega Solar Energy Co. Ltd
 Zhejiang Fortune Photovoltaic Co. Ltd
 B910
 Zhejiang Shuqimeng Photovoltaic Technology Co. Ltd
 B911
 Zhejiang Shinew Photoelectronic Technology Co. Ltd
 B912
 Zhejiang SOCO Technology Co. Ltd
 B913
 Zhejiang Sunflower Light Energy Science & Technology Limited Liability Company
 Zhejiang Yauchong Light Energy Science & Technology Co. Ltd
 B914
 Zhejiang Tianming Solar Technology Co. Ltd
 B916
 Zhejiang Trunsun Solar Co. Ltd
 Zhejiang Beyondsun PV Co. Ltd
 B917
 Zhejiang Wanxiang Solar Co. Ltd
 WANXIANG IMPORT & EXPORT CO LTD
 B918
 Zhejiang Xiongtai Photovoltaic Technology Co. Ltd
 B919
 ZHEJIANG YUANZHONG SOLAR CO. LTD
 B920
 Zhongli Talesun Solar Co. Ltd
 B922
 ZNSHINE PV-TECH CO. LTD
 B923
 Zytech Engineering Technology Co. Ltd
 B924
 ПРИЛОЖЕНИЕ II
 Наименование на дружеството
 Допълнителен код по ТАРИК
 Jiangsu Aide Solar Energy Technology Co. Ltd
 B798
 Alternative Energy (AE) Solar Co. Ltd
 B799
 Anhui Chaoqun Power Co. Ltd
 B800
 Anhui Titan PV Co. Ltd
 B803
 TBEA SOLAR CO. LTD
 Xi'an SunOasis (Prime) Company Limited
 XINJIANG SANG'O SOLAR EQUIPMENT
 B804
 Changzhou NESL Solartech Co. Ltd
 B806
 Dotec Electric Co. Ltd
 B928
 Greenway Solar-Tech (Shanghai) Co. Ltd
 Greenway Solar-Tech (Huaian) Co. Ltd.
 B821
 GS PV Holdings Group
 B823
 Jiangyin Shine Science and Technology Co. Ltd
 B843
 King-PV Technology Co. Ltd
 B848
 Ningbo Best Solar Energy Technology Co. Ltd
 B855
 Ningbo Huashun Solar Energy Technology Co. Ltd
 B856
 Qingdao Jiao Yang Lamping Co. Ltd
 B867
 SHANGHAI SHANGHONG ENERGY TECHNOLOGY CO. LTD
 B874
 Shenzhen Sungold Solar Co. Ltd
 B879
 SUZHOU SHENGLONG PV-TECH CO. LTD
 B883
 Worldwide Energy and Manufacturing USA Co. Ltd
 B888
 Wuxi Shangpin Solar Energy Science and Technology Co. Ltd
 B891
 Wuxi UT Solar Technology Co. Ltd
 B894
 Xiamen Sona Energy Co. Ltd
 B895
 Zhejiang Fengsheng Electrical Co. Ltd
 B903
 Zhejiang Yutai Photovoltaic Material Co. Ltd
 B930
 Zhejiang Sunrupu New Energy Co. Ltd
 B915
 ПРИЛОЖЕНИЕ III
 Търговската фактура, придружаваща продажбите на дружеството за Европейския съюз на стоки — предмет на поетия ангажимент, съдържа следната информация:
 1.
 Заглавието „ТЪРГОВСКА ФАКТУРА, ПРИДРУЖАВАЩА СТОКИ, ПРЕДМЕТ НА АНГАЖИМЕНТ“.
 2.
 Наименованието на дружеството, издаващо търговската фактура.
 3.
 Номера на търговската фактура.
 4.
 Датата на издаване на търговската фактура.
 5.
 Допълнителния код по ТАРИК, под който посочените във фактурата стоки подлежат на митническо оформяне на границата на Европейския съюз.
 6.
 Точното текстово описание на стоките и:
 —
 продуктовия код (PCN),
 —
 техническите характеристики на PCN,
 —
 продуктовия код на дружеството (CPC),
 —
 кода по КН,
 —
 количеството (в единици, изразени във ватове).
 7.
 Описание на условията на продажбата, включително:
 —
 цена за


text:
единица продукция (във ватове),
 —
 приложимите условия на плащане,
 —
 приложимите условия на доставка,
 —
 общия размер на отстъпките и намаленията.
 8.
 Наименованието на дружеството, действащо в ролята на вносител, на което фактурата се издава пряко от дружеството.
 9.
 Името на длъжностното лице от дружеството, издало търговската фактура, и следната подписана декларация:
 „Аз, долуподписаният(ата), удостоверявам, че продажбата за директен износ за Европейския съюз на стоките, обхванати от настоящата фактура, се извършва в обхвата и съгласно условията на ангажимента, предложен от [НАИМЕНОВАНИЕ НА ДРУЖЕСТВОТО] и приет от Европейската комисия с Решение за изпълнение 2013/707/ЕС. Заявявам, че информацията в настоящата фактура е изчерпателна и отговаря на истината.“
 ПРИЛОЖЕНИЕ IV
 СЕРТИФИКАТ ЗА ПОЕТ АНГАЖИМЕНТ ПРИ ИЗНОС
 Сертификатът за поет ангажимент при износ, който се издава от CCCME за всяка търговска фактура, придружаваща продажбите на дружеството за Европейския съюз на стоки — предмет на поетия ангажимент, съдържа следната информация:
 1.
 Името, адреса, факса и телефонния номер на Китайската търговска камара за внос и износ на машини и електронни продукти (CCCME)
 2.
 Наименованието на дружеството, упоменато в приложението към Решение за изпълнение 2013/707/ЕС, което издава търговската фактура.
 3.
 Номера на търговската фактура.
 4.
 Датата на издаване на търговската фактура.
 5.
 Допълнителния код по ТАРИК, под който посочените във фактурата стоки подлежат на митническо оформяне на границата на Европейския съюз.
 6.
 Точното описание на стоките, включително:
 —
 продуктовия код (PCN),
 —
 техническата спецификация на стоките, продуктовия код на дружеството (CPC) (ако е приложимо),
 —
 кода по КН,
 7.
 Точното изнасяно количество в единици, изразени във ватове.
 8.
 Номера и датата на изтичане на срока на валидност (три месеца след издаването) на сертификата.
 9.
 Името на длъжностното лице от CCCME, което е издало сертификата, и следната подписана декларация:
 „Аз, долуподписаният(ата), удостоверявам, че настоящият сертификат е предоставен за директен износ за Европейския съюз на стоките, обхванати от търговската фактура, придружаваща продажбите, предмет на ангажимента, и че сертификатът е издаден в обхвата и съгласно условията на ангажимента, предложен от [наименование на дружеството] и приет от Европейската комисия с Решение за изпълнение 2013/707/ЕС. Заявявам, че информацията в настоящия сертификат отговаря на истината и че обхванатото от сертификата количество не надвишава предвидения с поетия ангажимент пределен обем.“
 10.
 Дата.
 11.
 Подписа и печата на CCCME.
 ПРИЛОЖЕНИЕ V
 Търговската фактура, придружаваща продажбите на дружеството за Европейския съюз на стоки — предмет на антидъмпинговите мита, съдържа следната информация:
 1.
 Заглавието „ТЪРГОВСКА ФАКТУРА, ПРИДРУЖАВАЩА СТОКИ, ПРЕДМЕТ НА АНТИДЪМПИНГОВИ И ИЗРАВНИТЕЛНИ МИТА“.
 2.
 Наименованието на дружеството, издаващо търговската фактура.
 3.
 Номера на търговската фактура.
 4.
 Датата на издаване на търговската фактура.
 5.
 Допълнителния код по ТАРИК, под който посочените във фактурата стоки подлежат на митническо оформяне на границата на Европейския съюз.
 6.
 Точното текстово описание на стоките и:
 —
 продуктовия код (PCN),
 —
 техническите характеристики на PCN,
 —
 продуктовия код на дружеството (CPC),
 —
 кода по КН,
 —
 количеството (в единици, изразени във ватове).
 7.
 Описание на условията на продажбата, включително:
 —
 цена за единица продукция (във ватове),
 —
 приложимите условия на плащане,
 —
 приложимите условия на доставка,
 —
 общия размер на отстъпките и намаленията.


text:
 1.3.2017
 BG
 Официален вестник на Европейския съюз
 L 54/8
 РЕГЛАМЕНТ ЗА ИЗПЪЛНЕНИЕ (ЕС) 2017/359 НА КОМИСИЯТА
 от 28 февруари 2017 година
 за изменение на Регламент за изпълнение (ЕС) No 540/2011 по отношение на условията за одобрение на активното вещество оксифлуорфен
 (текст от значение за ЕИП)
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕО) No 1107/2009 на Европейския парламент и на Съвета от 21 октомври 2009 г. относно пускането на пазара на продукти за растителна защита и за отмяна на директиви 79/117/ЕИО и 91/414/ЕИО на Съвета (1), и по-специално член 21, параграф 3, втората хипотеза и член 78, параграф 2 от него,
 като има предвид, че:
 (1)
 С Регламент за изпълнение (ЕС) No 798/2011 на Комисията (2) оксифлуорфен бе одобрен като активно вещество в съответствие с Регламент (ЕО) No 1107/2009, при условие че съответните държави членки предприемат необходимото заявителят, по чието искане е одобрен оксифлуорфен, да предостави допълнителна потвърждаваща информация относно пет конкретни аспекта, единият от които се отнася до потенциалния риск за водните организми, на активното вещество и на метаболитите RH-45469, MW 306, MW 347, MW 274 и неустановения метаболит Deg 27.
 (2)
 На 29 юни и 15 декември 2012 г. в рамките на предвидения срок заявителят предостави допълнителна информация на докладващата държава членка Испания, за да отговори на изискванията за потвърждаващи данни.
 (3)
 Испания направи оценка на допълнителната информация, предоставена от заявителя. На 14 юли 2014 г. тя предостави своята оценка, под формата на допълнение към проекта на доклад за оценка, на останалите държави членки, Комисията и Европейския орган за безопасност на храните, наричан по-долу „Органът“.
 (4)
 Беше проведена консултация с държавите членки, заявителя и Органа, които бяха приканени да представят коментари относно оценката на докладващата държава членка. На 6 ноември 2014 г. Органът публикува технически доклад, в който се обобщава резултатът от тази консултация за оксифлуорфен (3).
 (5)
 Комисията се консултира с Органа във връзка с определени аспекти на оценката. На 28 юли 2015 г. Органът представи своето заключение относно оценката на риска от оксифлуорфен (4). Проектът на доклада за оценка, допълнението и заключението на Органа бяха разгледани от държавите членки и от Комисията в рамките на Постоянния комитет по растенията, животните, храните и фуражите и въз основа на тях на 24 януари 2017 г. бе изготвен окончателен доклад на Комисията за преразглеждане на оксифлуорфен.
 (6)
 Комисията прикани заявителя да представи своите коментари по доклада за преразглеждане на оксифлуорфен.
 (7)
 Комисията счита, че от допълнителната предоставена информация е видно, че изходното вещество и метаболитите MW 347 и Deg 27 представляват висок риск за водните организми.
 (8)
 Комисията стигна до заключението, че изискваната допълнителна потвърждаваща информация не е била предоставена в пълен обем и че не може да бъде изключено наличието на висок риск за водните организми, произтичащ от експозиция на оксифлуорфен и на метаболити MW 347 и Deg 27, освен ако не бъдат наложени допълнителни ограничения.
 (9)
 За да се сведе до минимум експозицията на водните организми е целесъобразно условията за употреба на активното вещество да се ограничат допълнително


text:
и да се предвидят специални мерки за намаляване на риска с цел опазване на посочените видове.
 (10)
 Поради това приложението към Регламент за изпълнение (ЕС) No 540/2011 на Комисията (5) следва да бъде съответно изменено.
 (11)
 На държавите членки следва да се предостави време да изменят или отнемат разрешенията за продукти за растителна защита, съдържащи оксифлуорфен.
 (12)
 За продуктите за растителна защита, съдържащи оксифлуорфен, за които държавите членки предоставят гратисен период в съответствие с член 46 от Регламент (ЕО) No 1107/2009, посоченият период следва да изтече най-късно на 21 юни 2018 г.
 (13)
 Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,
 ПРИЕ НАСТОЯЩИЯ РЕГЛАМЕНТ:
 Член 1
 Изменение на Регламент за изпълнение (ЕС) No 540/2011
 Приложението към Регламент за изпълнение (ЕС) No 540/2011 се изменя в съответствие с приложението към настоящия регламент.
 Член 2
 Преходни мерки
 В съответствие с Регламент (ЕО) No 1107/2009 при необходимост държавите членки изменят или отнемат съществуващите разрешения за продукти за растителна защита, съдържащи активното вещество оксифлуорфен, най-късно до 21 юни 2017 г.
 Член 3
 Гратисен период
 Всеки гратисен период, предоставен от държавите членки в съответствие с член 46 от Регламент (ЕО) No 1107/2009, е възможно най-кратък и изтича най-късно на 21 юни 2018 г.
 Член 4
 Влизане в сила
 Настоящият регламент влиза в сила на двадесетия ден след деня на публикуването му в Официален вестник на Европейския съюз.
 Настоящият регламент е задължителен в своята цялост и се прилага пряко във всички държави членки.
 Съставено в Брюксел на 28 февруари 2017 година.
 За Комисията
 Председател
 Jean-Claude JUNCKER
 (1) ОВ L 309, 24.11.2009 г., стр. 1.
 (2) Регламент за изпълнение (ЕС) No 798/2011 на Комисията от 9 август 2011 г. за одобряване на активното вещество оксифлуорфен, в съответствие с Регламент (ЕО) No 1107/2009 на Европейския парламент и на Съвета относно пускането на пазара на продукти за растителна защита, и за изменение на приложението към Регламент за изпълнение (ЕС) No 540/2011 на Комисията и на Решение 2008/934/ЕО на Комисията (ОВ L 205, 10.8.2011 г., стр. 9).
 (3) ЕОБХ (Европейски орган за безопасност на храните), 2014 г. Технически доклад за резултата от консултацията с държавите членки, заявителя и ЕОБХ във връзка с оценката на риска от употребата на оксифлуорфен като пестицид въз основа на предоставените потвърждаващи данни за него. Допълнителна публикация на ЕОБХ 2014: EN-686, 40 стр.
 (4) Заключение относно партньорската проверка на оценката на риска от употребата на активното вещество оксифлуорфен като пестицид предвид подадените потвърждаващи данни. EFSA Journal (Бюлетин на ЕОБХ) 2015; 13(8):4205, 45 стр. doi:10.2903/j.efsa.2015/4205.
 (5) Регламент за изпълнение (ЕС) No 540/2011 на Комисията от 25 май 2011 г. за прилагане на Регламент (ЕО) No 1107/2009 на Европейския парламент и на Съвета по отношение на списъка на одобрените активни вещества (ОВ L 153, 11.6.2011 г., стр. 1).
 ПРИЛОЖЕНИЕ
 Графа „Специфични разпоредби“ от ред 11 — оксифлуорфен — в част Б от приложението към Регламент за изпълнение (ЕС) No 540/2011 се заменя със следното:
 „ЧАСТ А
 Може да бъде разрешена единствено употребата като хербицид за ограничено разпръскване


text:
(разпръскване непосредствено върху растенията, които са разположени на групи) от есен до ранна пролет в концентрация, която не надвишава 150 g активно вещество на хектар на година.
 ЧАСТ Б
 За прилагането на единните принципи, посочени в член 29, параграф 6 от Регламент (ЕО) No 1107/2009, се вземат под внимание заключенията от доклада за преразглеждане на оксифлуорфен, и по-специално допълнения I и II към него, във вида, в който е финализиран от Постоянния комитет по растенията, животните, храните и фуражите.
 При тази цялостна оценка държавите членки трябва да обърнат особено внимание на:
 —
 безопасността на операторите, като гарантират, че условията на употреба налагат използването на подходяща лична предпазна екипировка, когато е целесъобразно;
 —
 рисковете за водните организми, бозайниците, които се хранят със земни червеи, живеещите в почвата микроорганизми, неприцелните членестоноги и неприцелните растения.
 Условията за разрешаване включват мерки за намаляване на риска, като например буферни зони, в които не се пръска, и дюзи за ограничаване на отклоняването, а така също и предвиждат съответното етикетиране на продуктите за растителна защита. Когато е целесъобразно, тези условия включват допълнителни мерки за намаляване на риска.“


text:
 29.4.2016
 BG
 Официален вестник на Европейския съюз
 L 115/22
 РЕГЛАМЕНТ ЗА ИЗПЪЛНЕНИЕ (ЕС) 2016/665 НА КОМИСИЯТА
 от 26 април 2016 година
 относно класирането на някои стоки в Комбинираната номенклатура
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕИО) No 2658/87 на Съвета от 23 юли 1987 г. относно тарифната и статистическа номенклатура и Общата митническа тарифа (1), и по-специално член 9, параграф 1, буква а) от него,
 като има предвид, че:
 (1)
 С цел да се осигури еднакво прилагане на Комбинираната номенклатура, приложена към Регламент (ЕИО) No 2658/87, е необходимо да се приемат мерки относно класирането на стоките, посочени в приложението към настоящия регламент.
 (2)
 С Регламент (ЕИО) No 2658/87 се определят общите правила за тълкуване на Комбинираната номенклатура. Тези правила се прилагат също така и към всяка друга номенклатура, която изцяло или частично се основава на нея, с която се добавят допълнителни подраздели към нея и която е създадена със специални разпоредби на Съюза с оглед на прилагането на тарифни и други мерки, свързани с търговията със стоки.
 (3)
 В съответствие с тези общи правила стоките, описани в колона 1 от таблицата в приложението, следва да бъдат класирани в кода по КН, посочен в колона 2, на основание на посоченото в колона 3 от същата таблица.
 (4)
 Целесъобразно е да се предвиди обвързващата тарифна информация, която е издадена по отношение на обхванатите от настоящия регламент стоки и която не е в съответствие с него, да може да продължи да се използва от титуляря за известен период от време в съответствие с член 12, параграф 6 от Регламент (ЕИО) No 2913/92 на Съвета (2). Този период следва да бъде определен на три месеца.
 (5)
 Мерките, предвидени в настоящия регламент, са в съответствие със становището на Комитета по Митническия кодекс,
 ПРИЕ НАСТОЯЩИЯ РЕГЛАМЕНТ:
 Член 1
 Стоките, описани в колона 1 от таблицата в приложението, се класират в Комбинираната номенклатура в кода по КН, посочен в колона 2 от същата таблица.
 Член 2
 Обвързващата тарифна информация, която не е в съответствие с настоящия регламент, може да продължи да се използва съгласно член 12, параграф 6 от Регламент (ЕИО) No 2913/92 за срок от три месеца от датата на влизане в сила на настоящия регламент.
 Член 3
 Настоящият регламент влиза в сила на двадесетия ден след деня на публикуването му в Официален вестник на Европейския съюз.
 Настоящият регламент е задължителен в своята цялост и се прилага пряко във всички държави членки.
 Съставено в Брюксел на 26 април 2016 година.
 За Комисията,
 от името на председателя,
 Stephen QUEST
 Генерален директор на генерална дирекция „Данъчно облагане и митнически съюз“
 (1) ОВ L 256, 7.9.1987 г., стр. 1.
 (2) Регламент (ЕИО) No 2913/92 на Съвета от 12 октомври 1992 г. за създаване на Митнически кодекс на Общността (ОВ L 302, 19.10.1992 г., стр. 1).
 ПРИЛОЖЕНИЕ
 Описание на стоките
 Класиране
 (код по КН)
 Основания
 (1)
 (2)
 (3)
 Ръчен електрически уред (така нареченият „пистолет за лепене“), предназначен за нанасяне на горещо стопено лепило върху дърво и други материали. Корпусът на


text:
уреда е от пластмаса и има сменяема дюза, изработена от неблагороден метал. Дюзата е регулируема, така че да може да се променя потокът на лепилото.
 Когато се включи уредът, се нагрява контролирана с термостат подаваща тръба, която на свой ред загрява сменяема пръчка лепило (с максимална температура 207 °C). Лепилото омеква и може да бъде нанесено върху материалите, които трябва да бъдат залепени.
 Пистолетът е предназначен да бъде използван основно от специалисти, например в сектора на опаковането, мебелната промишленост или сглобяването на стендове.
 Вж. изображението (*)
 8419 89 98
 Класирането се определя от разпоредбите на Общи правила 1 и 6 за тълкуване на Комбинираната номенклатура, забележка 3 към раздел XVI и от описанието на кодовете по КН 8419 , 8419 89 и 8419 89 98 .
 Изключва се класирането в позиция 8205 като ръчен инструмент, от неблагороден метал, неупоменат, нито включен другаде, тъй като функцията на уреда е посочена в глава 84.
 Изключва се и класирането в позиция 8424 като механичен апарат за изхвърляне, разпръскване или пулверизиране на течни или прахообразни материали, или като шприцпистолет, тъй като лепилото не се изхвърля, разпръсква, нито пулверизира.
 Изключва се класирането в позиция 8516 като електронагревателен апарат за домакински цели, тъй като уредът е предназначен за използване от специалисти и не е от вид, който обикновено се използва в домакинствата (вж. също Обяснителните бележки към Хармонизираната система (ОБХС) за позиция 8516 (Д).
 Класирането в позиция 8465 като машина за обработка на дърво също се изключва, тъй като уредът не обработва дървото. Освен това уредът се държи с ръка и не е монтиран другаде (вж. също Обяснителните бележки към ХС за позиция 8465 ).
 Уредът е предназначен за обработване на материали чрез операция, изискваща промяна на температурата с нагряване (функция, класирана в позиция 8419 ), което се счита за главната му функция, както и за регулиране на потока на лепилото и неговото нанасяне (специфична функция, неупомената, нито включена другаде).
 Следователно той трябва да бъде класиран в код по КН 8419 89 98 като „Други машини, с електрическо загряване, за обработка на материали“.
 (*) Изображението е само за информация.


text:
 21.10.2017
 BG
 Официален вестник на Европейския съюз
 L 272/15
 РЕГЛАМЕНТ ЗА ИЗПЪЛНЕНИЕ (ЕС) 2017/1928 НА КОМИСИЯТА
 от 20 октомври 2017 година
 за вписване на наименование в регистъра на защитените наименования за произход и защитените географски указания [Kintoa (ЗНП)]
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕС) No 1151/2012 на Европейския парламент и на Съвета от 21 ноември 2012 г. относно схемите за качество на селскостопанските продукти и храни (1), и по-специално член 15, параграф 1 и член 52, параграф 2 от него,
 като има предвид, че:
 (1)
 В съответствие с член 50, параграф 2, буква а) от Регламент (ЕС) No 1151/2012 заявлението за регистрация на наименованието „Kintoa“, подадено от Франция, бе публикувано в Официален вестник на Европейския съюз
 (2).
 (2)
 Тъй като Комисията не получи никакви възражения по член 51 от Регламент (ЕС) No 1151/2012, наименованието „Kintoa“ следва да бъде регистрирано.
 (3)
 С писмо, получено на 22 август 2016 г., френските органи съобщиха на Комисията, че установеното на тяхна територия земеделско стопанство с ограничена отговорност (exploitation agricole à responsabilité limitée, EARL) du Carré (г-н Alain Cazanave, Le chalet, 380 Chemin du Carré, 64300 Sallespisse) е предлагало на пазара законно и непрекъснато в продължение на повече от 5 години продукта с търговското наименование „Kintoa“ и че този въпрос е бил повдигнат в рамките на националната процедура за предявяване на възражения.
 (4)
 Тъй като посоченото в съображение 3 предприятие отговаря на условията, предвидени в член 15, параграф 1 от Регламент (ЕС) No 1151/2012 за получаване на право на преходен период за използване на законно основание на търговското наименование след неговата регистрация, на предприятието следва да се предостави преходен период до 31 декември 2017 г., през който да има право да използва наименованието „Kintoa“.
 (5)
 Мерките, предвидени в настоящия регламент, са в съответствие със становището на Комитета по качеството на селскостопанските продукти,
 ПРИЕ НАСТОЯЩИЯ РЕГЛАМЕНТ:
 Член 1
 Регистрира се наименованието „Kintoa“ (ЗНП).
 Наименованието по първа алинея се използва за идентифициране на продукт от клас 1.1 Прясно месо (и карантия) от приложение XI към Регламент за изпълнение (ЕС) No 668/2014 на Комисията (3).
 Член 2
 Земеделското стопанство с ограничена отговорност (exploitation agricole à responsabilité limitée, EARL) du Carré (г-н Alain Cazanave, Le chalet, 380, Chemin du Carré, 64300 Sallespisse) има право да продължи да използва регистрираното наименование „Kintoa“ (ЗНП) до 31 декември 2017 г.
 Член 3
 Настоящият регламент влиза в сила на двадесетия ден след деня на публикуването му в Официален вестник на Европейския съюз.
 Настоящият регламент е задължителен в своята цялост и се прилага пряко във всички държави членки.
 Съставено в Брюксел на 20 октомври 2017 година.
 За Комисията
 Председател
 Jean-Claude JUNCKER
 (1) ОВ L 343, 14.12.2012 г., стр. 1.
 (2) ОВ C 90, 23.3.2017 г., стр. 9.
 (3) Регламент за изпълнение (ЕС) No 668/2014 на Комисията от 13 юни 2014 г. за определяне на правила за прилагането на Регламент (ЕС) No 1151/2012 на Европейския парламент и на Съвета относно схемите за качество на селскостопанските продукти и храни (ОВ L 179, 19.6.2014 г., стр.


text:
 14.7.2015
 BG
 Официален вестник на Европейския съюз
 L 185/6
 РЕГЛАМЕНТ ЗА ИЗПЪЛНЕНИЕ (ЕС) 2015/1136 НА КОМИСИЯТА
 от 13 юли 2015 година
 за изменение на Регламент за изпълнение (ЕС) No 402/2013 относно общия метод за безопасност за определянето и оценката на риска
 (текст от значение за ЕИП)
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Директива 2004/49/ЕО на Европейския парламент и на Съвета от 29 април 2004 г. относно безопасността на железопътния транспорт в Общността и за изменение на Директива 95/18/ЕО на Съвета относно лицензирането на железопътните предприятия и Директива 2001/14/ЕО относно разпределяне на капацитета на железопътната инфраструктура и събиране на такси за ползване на железопътната инфраструктура и за сертифициране за безопасност (Директива относно безопасността на железопътния транспорт) (1), и по-специално член 6, параграф 4 от нея,
 като има предвид, че:
 (1)
 Съгласно Директива 2004/49/ЕО следва постепенно да се въведат общи методи за безопасност, за да се осигури поддържането на високо ниво на безопасност и, когато е целесъобразно и възможно — подобряването му.
 (2)
 На 12 октомври 2010 г. Комисията предостави мандат на Европейската железопътна агенция („Агенцията“) в съответствие с Директива 2004/49/ЕО с оглед на изменение на Регламент (ЕО) No 352/2009 на Комисията (2). Наложи се преразглеждане на въпросния регламент, за да се вземат предвид допълнителни промени в ролите и отговорностите на оценяващия орган, посочен в член 6 от същия регламент, и допълнителни хармонизирани критерии за приемливост на риска, които могат да бъдат използвани за оценяване на приемливостта на рисковете, възникващи от сривове на техническите системи в случаите, в които вносителят на предложението реши да използва принципа за конкретно изчисление на риска. Необходимо беше да се провери дали при включването на горепосочените допълнителни хармонизирани критерии за приемливост на риска най-малкото се поддържа сегашното ниво на безопасност на железопътния транспорт в Съюза, както се изисква съгласно член 4, параграф 1 от Директива 2004/49/ЕО. Това отне значително повече време от очакваното, поради което Комисията прие Регламент за изпълнение (ЕС) No 402/2013 (3), в който запази вече съдържащия се в Регламент (ЕО) No 352/2009 единствен критерий за приемливост на риска.
 (3)
 Оценката на въздействието, извършена във връзка с промените, въведени с Регламент за изпълнение (ЕС) No 402/2013, включваше анализ на хармонизираните критерии за приемливост на риска за технически системи. В доклада се изтъква значението на включването в общия метод за безопасност на допълнителни критерии за приемливост на риска, които не са предвидени в действащия регламент. Такива критерии следва да улеснят взаимното признаване между държавите членки на структурни подсистеми и возила, съответстващи на законодателството на Съюза в областта на оперативната съвместимост на железопътния транспорт.
 (4)
 С цел да се направи разграничение между приемливостта на рискове, свързани с технически системи, и приемливостта на експлоатационни рискове и на общия риск на равнището на железопътната система, терминът „критерии за приемливост на риска“ по отношение на техническите системи следва да се промени на „хармонизирани цели при проектирането“ за такива технически системи. Хармонизираните цели при проектирането, предложени в настоящия регламент, могат да се използват за доказване на приемливостта на рисковете, породени от сривове


text:
във функциите на дадена техническа система, в случаите, в които вносителят реши да използва принципа за конкретно изчисление на риска. Някои определения следва да бъдат изменени, така че да отразяват последните промени в терминологията, и следва да бъдат добавени нови определения.
 (5)
 Агенцията представи на Комисията своята препоръка за изменение на Регламент (ЕС) No 402/2013, предназначена за приключване на мандата на Комисията по отношение на хармонизираните цели при проектирането. Настоящият регламент се основава на препоръката на Агенцията.
 (6)
 Поради това Регламент за изпълнение (ЕС) No 402/2013 следва да бъде съответно изменен.
 (7)
 Мерките, предвидени в настоящия регламент, са в съответствие със становището на комитета, създаден съгласно член 27, параграф 1 от Директива 2004/49/ЕО,
 ПРИЕ НАСТОЯЩИЯ РЕГЛАМЕНТ:
 Член 1
 Регламент за изпълнение (ЕС) No 402/2013 се изменя, както следва:
 1)
 Член 3 се изменя, както следва:
 а)
 точка 9 се заменя със следното:
 „9)
 „изисквания за безопасност“ означава свързаните с безопасността характеристики (качествени или количествени, или при необходимост както качествени, така и количествени), нужни за проектирането, експлоатацията (включително правилата за експлоатация) и поддръжката на дадена система с цел постигане на законовите или дружествените цели за безопасност;“
 б)
 точка 23 се заменя със следното:
 „23)
 „катастрофално произшествие“ означава произшествие, засягащо обикновено голям брой хора и водещо до многобройни смъртни случаи;“
 в)
 добавят се следните точки 32—37:
 „32)
 „систематичен срив“ означава срив, който се случва многократно при определена комбинация от входни величини или при някои конкретни околни условия или условия на прилагане;
 33)
 „систематична грешка“ означава присъща грешка в спецификацията, проектирането, производството, монтирането, експлоатацията или поддръжката на оценяваната система;
 34)
 „предпазна мярка“ означава техническа, експлоатационна или организационна мярка за контрол на риска извън оценяваната система, която или намалява честотата на поява на дадена опасност, или намалява сериозността на евентуална последица от тази опасност;
 35)
 „критично произшествие“ означава произшествие, засягащо обикновено много малък брой хора и водещо до най-малко един смъртен случай;
 36)
 „твърде малко вероятен“ означава, че честотата на поява на срива е 10– 9 или по-малко на час експлоатация;
 37)
 „малко вероятен“ означава, че честотата на поява на срива е 10– 7 или по-малко на час експлоатация.“
 2)
 Приложение I се изменя в съответствие с приложението към настоящия регламент.
 Член 2
 Настоящият регламент влиза в сила на двадесетия ден след деня на публикуването му в Официален вестник на Европейския съюз.
 Настоящият регламент е задължителен в своята цялост и се прилага пряко във всички държави членки.
 Съставено в Брюксел на 13 юли 2015 година.
 За Комисията
 Председател
 Jean-Claude JUNCKER
 (1) ОВ L 164, 30.4.2004 г., стр. 44.
 (2) Регламент (ЕО) No 352/2009 на Комисията от 24 април 2009 г. за приемане на общ метод за безопасност относно определянето и оценката на риска в съответствие с член 6, параграф 3, буква а) от Директива 2004/49/ЕО на Европейския парламент и на Съвета (ОВ L 108, 29.4.2009 г., стр. 4).
 (3) Регламент за изпълнение (ЕС) No 402/2013 на Комисията от 30 април 2013 г. относно общия метод за безопасност за определянето и оценката на риска и за отмяна на Регламент (ЕО) No 352/2009 (ОВ L 121,


text:
3.5.2013 г., стр. 8).
 ПРИЛОЖЕНИЕ
 Приложение I към Регламент за изпълнение (ЕС) No 402/2013 се изменя, както следва:
 1)
 Точка 2.5.1 се заменя със следното:
 „2.5.1.
 Когато опасностите не са покрити от един от двата принципа за приемливост на риска, установени в точки 2.3 и 2.4, доказването на приемливостта се извършва чрез конкретно изчисление и определяне на риска. Рисковете, произтичащи от тези опасности, се изчисляват количествено или качествено, или при необходимост както количествено, така и качествено, като се отчитат съществуващите мерки за безопасност.“
 2)
 Точки 2.5.4—2.5.7 се заменят със следното:
 „2.5.4.
 Вносителят на предложението не е задължен да извършва допълнително конкретно изчисление на риска за рискове, които вече са счетени за приемливи чрез използването на практически правилници или референтни системи.
 2.5.5.
 Без да се засягат точки 2.5.1 и 2.5.4, когато опасностите се дължат на функционални сривове на дадена техническа система, за тези сривове се прилагат следните хармонизирани цели при проектирането:
 а)
 когато даден срив има правдоподобен потенциал пряко да доведе до катастрофално произшествие, не е необходимо свързаният риск да бъде намаляван допълнително, ако за честотата на функционалния срив е доказано, че той е твърде малко вероятен;
 б)
 когато даден срив има правдоподобен потенциал пряко да доведе до критично произшествие, не е необходимо свързаният риск да бъде намаляван допълнително, ако за честотата на функционалния срив е доказано, че той е малко вероятен.
 Изборът между определение 23) и определение 35) се прави в зависимост от най-правдоподобната опасна последица от срива.
 2.5.6.
 Без да се засягат точки 2.5.1 и 2.5.4, хармонизираните цели при проектирането, посочени в точка 2.5.5, се използват при проектирането на електрически, електронни и програмируеми електронни технически системи. Целите при проектирането трябва да са най-строгите, които може да се изискват за взаимно признаване.
 Те не се използват нито като общи количествени цели за цялата железопътна система на дадена държава членка, нито за проектирането на изцяло механична техническа система.
 За смесени технически системи, съставени както от изцяло механична, така и от електрическа, електронна и програмируема електронна част, се извършва идентифициране на опасностите в съответствие с точка 2.2.5. Опасности, дължащи се на изцяло механичната част, не се контролират чрез използване на хармонизираните цели при проектирането, посочени в точка 2.5.5.
 2.5.7.
 Рискът, свързан с функционални сривове на технически системи, посочени в точка 2.5.5, се счита за приемлив, ако са изпълнени също и следните изисквания:
 а)
 доказано е съответствието с приложимите хармонизирани цели при проектирането;
 б)
 свързаните систематични сривове и систематични грешки се контролират в съответствие с процедури за безопасност и качество, съответстващи на хармонизираната цел при проектирането, приложима за оценяваната техническа система и определена в съответни общопризнати стандарти;
 в)
 условията за прилагане на безопасното интегриране на оценяваната техническа система в железопътната система са идентифицирани и регистрирани в регистъра на опасностите в съответствие с точка 4. В съответствие с точка 1.2.2 тези условия се прехвърлят на участника, който е отговорен за доказването на безопасното интегриране.“
 3)
 Добавят се следните точки 2.5.8—2.5.12:
 „2.5.8.
 Следните специални определения се прилагат по отношение на хармонизираните количествени цели при проектирането на технически системи:
 а)
 изразът „пряко“ означава, че функционалният срив


text:
има потенциал да доведе до произшествие от вида, посочен в точка 2.5.5, без да са нужни допълнителни сривове;
 б)
 терминът „потенциал“ означава, че функционалният срив може да доведе до произшествие от вида, посочен в точка 2.5.5.
 2.5.9.
 Когато сривът на функция на оценяваната техническа система не води пряко до разглеждания риск, се допуска прилагането на по-малко строги цели при проектирането, ако вносителят на предложението може да докаже, че използването на предпазни мерки, за които се дава определение в член 3, точка 34, позволява постигането на същото ниво на безопасност.
 2.5.10.
 Без да се засяга процедурата, посочена в член 8 от Директива 2004/49/ЕО, или член 17, параграф 3 от Директива 2008/57/ЕО на Европейския парламент и на Съвета (1), за оценяваната техническа система може да бъдат поискани по-строги цели при проектирането, отколкото определените в точка 2.5.5 хармонизирани цели при проектирането, посредством нотифицирано национално правило, за да се запази съществуващото ниво на безопасност в държавата членка. В случай на допълнителни разрешения за въвеждане в експлоатация на возила се прилагат процедурите съгласно членове 23 и 25 от Директива 2008/57/ЕО.
 2.5.11.
 Ако дадена техническа система е разработена въз основа на изискванията, посочени в точка 2.5.5, е приложим принципът на взаимно признаване в съответствие с член 15, параграф 5.
 Въпреки това, ако за определена опасност вносителят на предложението може да докаже, че съществуващото ниво на безопасност в държавата членка, в която се използва системата, може да бъде поддържано с цел при проектирането, която е по-малко строга от хармонизираната цел при проектирането, тогава тази по-малко строга цел при проектирането може да се използва вместо хармонизираната.
 2.5.12.
 Конкретното изчисление и определяне на риска трябва да отговаря най-малко на следните изисквания:
 а)
 методите, използвани за конкретно изчисление на риска, трябва да отразяват правилно оценяваната система и нейните параметри (включително всички работни режими);
 б)
 резултатите трябва да бъдат достатъчно точни, за да осигуряват надеждна основа за вземане на решения. Незначителни промени в изходните хипотези или предварителните условия не трябва да водят до съществено различаващи се изисквания.
 (1) Директива 2008/57/ЕО на Европейския парламент и на Съвета от 17 юни 2008 г. относно оперативната съвместимост на железопътната система в рамките на Общността (ОВ L 191, 18.7.2008 г., стр. 1).“"


text:
 2.3.2022
 BG
 Официален вестник на Европейския съюз
 L 64/1
 РЕГЛАМЕНТ ЗА ИЗПЪЛНЕНИЕ (ЕС) 2022/347 НА КОМИСИЯТА
 от 1 март 2022 година
 за разрешаване на употребата на етерично масло от петигрен като фуражна добавка за някои животински видове
 (текст от значение за ЕИП)
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕО) No 1831/2003 на Европейския парламент и на Съвета от 22 септември 2003 г. относно добавки за използване при храненето на животните (1), и по-специално член 9, параграф 2 от него,
 като има предвид, че:
 (1)
 В Регламент (ЕО) No 1831/2003 се предвижда разрешителен режим за добавките, предвидени за употреба при храненето на животните, и се посочват основанията и процедурите за предоставянето на такова разрешение. В член 10, параграф 2 от посочения регламент се предвижда извършването на повторна оценка на добавките, чиято употреба е разрешена съгласно Директива 70/524/ЕИО на Съвета (2).
 (2)
 В съответствие с Директива 70/524/ЕИО бе разрешена безсрочната употреба на етерично масло от петигрен като фуражна добавка за всички видове животни. Впоследствие посочената добавка беше вписана в Регистъра на фуражните добавки като съществуващ продукт в съответствие с член 10, параграф 1, буква б) от Регламент (ЕО) No 1831/2003.
 (3)
 В съответствие с член 10, параграф 2 от Регламент (ЕО) No 1831/2003 във връзка с член 7 от същия регламент беше подадено заявление за извършване на повторна оценка на етерично масло от петигрен за всички животински видове.
 (4)
 Заявителят поиска етеричното масло от петигрен да бъде разрешено също за употреба във вода за пиене. В Регламент (ЕО) No 1831/2003 обаче не се предвижда разрешаването на употребата на „ароматизиращи вещества“ във вода за пиене. Поради това употребата на етерично масло от петигрен във вода за пиене не следва да бъде разрешена.
 (5)
 Заявителят поиска добавката да бъде класифицирана в категория „сензорни добавки“ и във функционална група „ароматизиращи вещества“. Посоченото заявление бе придружено от данните и документите, изисквани съгласно член 7, параграф 3 от Регламент (ЕО) No 1831/2003.
 (6)
 В становището си от 5 май 2021 г. (3) Европейският орган за безопасност на храните („Органът“) заключи, че при предложените условия на употреба етеричното масло от петигрен не се отразява неблагоприятно върху здравето на животните, на потребителите и върху околната среда. Органът стигна също така до заключението, че етеричното масло от петигрен следва да се счита за дразнител на кожата и очите и кожен и респираторен сенсибилизатор. Поради това Комисията счита, че следва да бъдат взети съответните предпазни мерки, за да се предотврати неблагоприятно въздействие върху здравето на човека, по-специално по отношение на потребителите на добавката.
 (7)
 Органът стигна до заключението че етеричното масло от петигрен е общопризнато по отношение на ароматизирането на храни, а функцията му във фуражите по същество би била същата като в храните, поради което не са необходими допълнителни доказателства за ефикасността. Той също така провери доклада относно методите за анализ на фуражната добавка във фуражите, представен от референтната лаборатория, определена с Регламент (ЕО) No 1831/2003.
 (8)
 При оценката на етерично масло от петигрен беше установено, че предвидените в член


text:
5 от Регламент (ЕО) No 1831/2003 условия за издаване на разрешение са изпълнени. В съответствие с гореизложеното употребата на посоченото вещество следва да бъде разрешена съгласно предвиденото в приложението към настоящия регламент.
 (9)
 Следва да се предвидят някои условия, за да се постигне по-добър контрол. По-специално, върху етикета на фуражната добавка следва да бъде указано препоръчително съдържание. При надвишаване на това съдържание върху етикета на премиксите следва да бъде посочена определена информация.
 (10)
 Фактът, че употребата на етерично масло от петигрен във вода за пиене не е разрешена, не изключва употребата му в комбинирани фуражи, които се приемат с вода за пиене.
 (11)
 Тъй като няма съображения във връзка с безопасността, които да налагат незабавното прилагане на измененията в условията на разрешението за разглежданото вещество, е целесъобразно да се предвиди преходен период, за да се даде възможност на заинтересованите страни да предприемат необходимото, за да спазят новите изисквания, произтичащи от разрешението.
 (12)
 Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,
 ПРИЕ НАСТОЯЩИЯ РЕГЛАМЕНТ:
 Член 1
 Разрешаване
 Разрешава се употребата на посоченото в приложението вещество, което принадлежи към категория „сензорни добавки“ и към функционална група „ароматизиращи вещества“, като добавка при храненето на животните, при спазване на условията, определени в същото приложение.
 Член 2
 Преходни мерки
 1. Посоченото в приложението вещество и съдържащите го премикси, които са произведени и етикетирани преди 22 септември 2022 г. в съответствие с правилата, приложими преди 22 март 2022 г. може да продължат да бъдат пускани на пазара и употребявани до изчерпване на съществуващите запаси.
 2. Комбинираните фуражи и фуражните суровини, които съдържат посоченото в приложението вещество и са произведени и етикетирани преди 22 март 2023 г. в съответствие с правилата, приложими преди 22 март 2022 г., може да продължат да бъдат пускани на пазара и употребявани до изчерпване на съществуващите запаси, ако са предназначени за животни, отглеждани за производство на храни.
 3. Комбинираните фуражи и фуражните суровини, които съдържат посоченото в приложението вещество и са произведени и етикетирани преди 22 март 2024 г. в съответствие с правилата, приложими преди 22 март 2022 г., може да продължат да бъдат пускани на пазара и употребявани до изчерпване на съществуващите запаси, ако са предназначени за животни, които не са отглеждани за производството на храни.
 Член 3
 Влизане в сила
 Настоящият регламент влиза в сила на двадесетия ден след деня на публикуването му в Официален вестник на Европейския съюз.
 Настоящият регламент е задължителен в своята цялост и се прилага пряко във всички държави членки.
 Съставено в Брюксел на 1 март 2022 година.
 За Комисията
 Председател
 Ursula VON DER LEYEN
 (1) ОВ L 268, 18.10.2003 г., стр. 29.
 (2) Директива 70/524/ЕИО на Съвета от 23 ноември 1970 г. относно добавките при храненето на животни(ОВ L 270, 14.12.1970 г., стр. 1).
 (3) EFSA Journal (Бюлетин на ЕОБХ), 2021; 19(6):6624.
 ПРИЛОЖЕНИЕ
 Идентификационен номер на добавката
 Наименование на притежателя на разрешението
 Добавка
 Състав, химична формула, описание, метод за анализ.
 Вид или категория на животните
 Максимална възраст
 Минимално съдържание
 Максимално съдържание
 Други разпоредби
 Срок


text:
на валидност на разрешението
 mg активно вещество/kg пълноценен фураж със съдържание на влага 12 %
 Категория: „сензорни добавки“
 Функционална група: „ароматизиращи вещества“
 2b136-eo
 -
 Етерично масло от петигрен
 Състав на добавката
 Етерично масло от петигрен, получено от листата на Citrus aurantium L.
 В течно състояние
 Характеристика на активното вещество
 Етерично масло от петигрен, получено чрез дестилация с водни пари от листата на Citrus aurantium L. съгласно определението на Съвета на Европа (1).
 Линалилацетат: 40–72 %.
 Линалол: 10-32 %.
 α-Терпинеол: 1–7 %.
 d-Лимонен: 1-6 %.
 Геранилацетат: 1,5-5,5 %.
 Гераниол: 1-4 %.
 CAS No: 8014-17-3
 EINECS No: 283-881-6
 FEMA No: 2855
 Номер на Съвета на Европа: 136
 Метод за анализ
 (2)
 За количественото определяне на фитохимичните маркери линалилацетат и линалол във фуражната добавка (етерично масло от петигрен) или в ароматизиращ премикс:
 —
 газова хроматография с пламъчнойонизационна детекция (GC-FID) (въз основа на ISO 8901)
 Пилета за угояване
 Кокошки носачки
 Пуйки за угояване
 Прасета за угояване
 Прасенца
 Кърмещи свине
 Телета
 Млечни крави
 Едър рогат добитък за угояване
 Овце/кози
 Коне
 Зайци
 Пъстървови риби
 Кучета
 Котки
 Декоративни риби
 -
 -
 -
 1.
 Добавката се смесва с фуража под формата на премикс.
 2.
 В упътването за употреба на добавката и премиксите се посочват условията на съхранение и устойчивостта при топлинна обработка.
 3.
 Върху етикета на добавката се посочва следното:
 „Препоръчително максимално съдържание на активното вещество на kg пълноценен фураж със съдържание на влага 12 %:
 —
 Пилета за угояване: 10 mg.
 —
 Кокошки носачки: 14 mg.
 —
 Пуйки за угояване: 13 mg.
 —
 Прасета за угояване: 20 mg.
 —
 Прасенца: 17 mg.
 —
 Кърмещи свине: 25 mg.
 —
 Телета (заместител на мляко): 43 mg.
 —
 Едър рогат добитък за угояване, овце, кози и коне: 38 mg.
 —
 Млечни крави: 24 mg.
 —
 Зайци: 15 mg.
 —
 Пъстървови риби: 42 mg.
 —
 Кучета: 44 mg.
 —
 Котки: 8 mg.
 —
 Декоративни риби: 125 mg“.
 4.
 Функционалната група, идентификационният номер, наименованието и добавеното количество на активното вещество се посочват върху етикета на премикса, когато нивото на употреба, препоръчано върху етикета на премикса, би довело до превишаване на посочените в точка 3 нива.
 5.
 Операторите във фуражния сектор трябва да установят оперативни процедури и да предвидят организационни мерки за потребителите на добавката и премиксите, с цел да се предотвратят потенциалните рискове от вдишване и контакт с кожата или очите. Когато тези рискове не могат да бъдат отстранени или сведени до минимум чрез споменатите процедури и мерки, добавката и премиксите се използват с лични предпазни средства, включително средства за защита на кожата, предпазни очила и предпазна дихателна маска.
 22 март 2032 г.
 (1) Естествени източници на ароматизиращи вещества — доклад No 2 (2007 г.)
 (2) Подробна информация за методите за анализ може да бъде намерена на интернет адреса на референтната лаборатория: https://ec.europa.eu/jrc/en/eurl/feed-additives/evaluation-reports


text:
 2.8.2017
 BG
 Официален вестник на Европейския съюз
 L 201/21
 РЕГЛАМЕНТ ЗА ИЗПЪЛНЕНИЕ (ЕС) 2017/1409 НА КОМИСИЯТА
 от 1 август 2017 година
 за изменение на Регламент за изпълнение (ЕС) No 75/2013 и Регламент (ЕО) No 951/2006 по отношение на допълнителните вносни мита в сектора на захарта и изчисляването на съдържанието на захароза в изоглюкозата и в някои сиропи
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕС) No 1308/2013 на Европейския парламент и на Съвета от 17 декември 2013 г. за установяване на обща организация на пазарите на селскостопански продукти и за отмяна на регламенти (ЕИО) No 922/72, (ЕИО) No 234/79, (ЕО) No 1037/2001 и (ЕО) No 1234/2007 (1), и по специално член 182, параграф 4 от него,
 като има предвид, че:
 (1)
 В член 36 от Регламент (ЕО) No 951/2006 на Комисията (2) се предвиждат допълнителни вносни мита за някои продукти в сектора на захарта.
 (2)
 В контекста на актуалните по това време пазарни условия и прогнози, в Регламент за изпълнение (ЕС) No 75/2013 на Комисията (3) бе предвидено неприлагане на допълнителните вносни мита за няколко продукта от сектора на захарта до края на режима на квотите на 30 септември 2017 г.
 (3)
 В съответствие с член 182, параграф 2 от Регламент (ЕС) No 1308/2013 допълнителни вносни мита не се налагат, когато е малко вероятно вносът да предизвика смущения на пазара на Съюза или когато ефектът от тях ще бъде несъразмерен с поставената цел. След премахването на квотите за захар остава малка вероятността на пазара на Съюза да настъпят смущения, предизвикани от вноса на захарни продукти, които подлежат на облагане с мита за внос по Общата митническа тарифа. Върху този внос съответно следва да не се налагат допълнителни мита, освен ако ситуацията на пазарите претърпи значителни промени в тази насока.
 (4)
 Въз основа на посочените причини следва да се удължи срокът на неприлагане на допълнителните вносни мита за няколко продукта от сектора на захарта, предвиден в Регламент за изпълнение (ЕС) No 75/2013.
 (5)
 Считано от 1 октомври 2017 г. предвидените в член 42, параграфи 2, 3 и 4 от Регламент (ЕО) No 951/2006 методи за изчисляване на съдържанието на захароза в изоглюкозата и в някои сиропи ще бъдат включени в по-ясен и актуализиран вид в приложение I към Регламент (ЕИО) No 2658/87 на Съвета (4) посредством Регламент за изпълнение (ЕС) 2017/1344 на Комисията (5). Съответно е необходимо тези разпоредби да бъдат заличени от Регламент (ЕО) No 951/2006.
 (6)
 Поради това Регламент за изпълнение (ЕС) No 75/2013 и Регламент (ЕО) No 951/2006 следва да бъдат съответно изменени.
 (7)
 Мерките, предвидени в настоящия регламент, са в съответствие със становището на Комитета за общата организация на селскостопанските пазари,
 ПРИЕ НАСТОЯЩИЯ РЕГЛАМЕНТ:
 Член 1
 В член 1 от Регламент за изпълнение (ЕС) No 75/2013 датата „30 септември 2017 г.“ се заменя с „30 септември 2022 г.“
 Член 2
 В член 42 от Регламент (ЕО) No 951/2006 параграфи 2, 3 и 4 се заличават.
 Член 3
 Настоящият регламент влиза в сила на третия ден след деня на


text:
публикуването му в Официален вестник на Европейския съюз.
 Той се прилага от 1 октомври 2017 г.
 Настоящият регламент е задължителен в своята цялост и се прилага пряко във всички държави членки.
 Съставено в Брюксел на 1 август 2017 година.
 За Комисията
 Председател
 Jean-Claude JUNCKER
 (1) ОВ L 347, 20.12.2013 г., стр. 671.
 (2) Регламент (ЕО) No 951/2006 на Комисията от 30 юни 2006 г. за определяне на подробни правила за прилагането на Регламент (ЕО) No 318/2006 на Съвета по отношение на търговията с трети страни в сектора на захарта (ОВ L 178, 1.7.2006 г., стр. 24).
 (3) Регламент за изпълнение (ЕС) No 75/2013 на Комисията от 25 януари 2013 г. за дерогация от Регламент (ЕО) No 951/2006 във връзка с прилагането на представителните цени и допълнителните вносни мита за някои продукти от сектора на захарта и за отмяна на Регламент за изпълнение (ЕС) No 892/2012 за определяне на представителните цени и допълнителните вносни мита за някои продукти от сектора на захарта за 2012/2013 пазарна година (ОВ L 26, 26.1.2013 г., стр. 19).
 (4) Регламент (ЕИО) No 2658/87 на Съвета от 23 юли 1987 г. относно тарифната и статистическа номенклатура и Общата митническа тарифа (ОВ L 256, 7.9.1987 г., стр. 1).
 (5) Регламент за изпълнение (ЕС) 2017/1344 на Комисията от 18 юли 2017 г. за изменение на приложение I към Регламент (ЕИО) No 2658/87 на Съвета относно тарифната и статистическа номенклатура и Общата митническа тарифа (ОВ L 186, 19.7.2017 г., стр. 3).